16384 Ўқиш режими + -\nФарзанд тарбияси ҳақида аёллар жуда кўп савол берадилар. Шу сабаб саҳифамда Ризоуддин бин Фахруддин қаламларига мансуб «Тарбияли она» рисоласини ёзиб бораман. Бу рисола фарзанд тарбиялашдек энг машаққатли ва энг эзгу вазифани ўз зиммаларига олган тарбияли оналар ҳақида. Бундан кимдир фойда олса, каминани хаққига ҳам дуо қилиб қўйсалар...\nБисмиллаҳир роҳманир роҳийм. Барча инсонларни дунёга келтирувчи оналардир. Буни ўзингиз ҳам яхши биласиз. Бу инсонларнинг қай бири ёмон, қай бири яхши, қай бири одобли, қай бири одобсиз, қай бири билимли ва қай бири билимсиздирлар. Уларнинг яхши ва ёмон бўлишларида оналарнинг ҳиссалари улуғдир. Тарбияли оналарнинг болалари кўпинча яхши ва тарбияли бўлади. Одобсиз ва тарбиясиз оналарнинг болалари кўп ҳолларда ёмон ва тарбиясиз бўлади. Тарбияли оналар битмас-туганмас хазина, бу дунёдаги бахт ва саодатдир. Кўпчилик камбағал, лекин тарбияли онаси бўлган хонадонлар энг бой хонадонлардан ҳисобланади. Ниҳоятда бой бўлгани ҳолда оналари тарбияли бўлмаган хонадонларнинг барчаси камбағалдир. Тарбияли оналар фақат ўз болаларига эмас, балки барча мусулмонлар учун ҳурматли оналардир. Оналарнинг хизматлари жуда оғир ва машаққатлидир. Улар зиммасидаги хизматларни ёзиб битириб, сўз билан баён қилиб тугатиб бўлмайди. Инсонлар олма, апельсин ё лимон кўчатларини парваришлаб ўстирган боғбонларни мақтагандек, яхши бола тарбиялаб вояга етказган оналарни ҳам ҳамма мадҳ этади. Тарбияли оналар дунёнинг энг бебаҳо ва ҳурматли инсонларидир. Охиратда ҳам жаннатнинг йўлбошчилари улар бўлади. Тарбияли оналар ҳақида Пайғамбаримиз соллаллоҳу алайҳи васаллам: «Жаннат оналарнинг оёғи остидадир», деганлар. Хўш, тарбияли оналар кимлар эканини биламизми? Шунинг учун қандай хотинлар тарбияли оналардан саналишини қисқача баён этамиз.\nТарбияли оналар фарзандларига шариат буюргандек яхши тарбия берадилар. Фарзандларини Аллоҳ Таоло томонидан ўзларига топширилган бебаҳо омонат деб билиб, уларни асраш учун жону танлари билан тиришадилар. Бола тарбиялашни энг гўзал, энг шарафли вазифа санаб, ажрини Аллоҳдан кутадилар. Фарзанд тарбиялашни улуғ ибодат ва эзгу амаллар билан баробар эканини ёдда тутиб, Аллоҳга шукр қиладилар. Болаларни яхши тарбияламоқ учун доимо Аллоҳдан ёрдам сўраб, илтижо ва дуо қиладилар. Болалар дунёга келган онларидан бошлаб тарбияга муҳтож бўлади. Тарбияли оналар болаларини салқин ва иссиқ ҳаводан сақлаш учун мунтазам ҳаракат қиладилар. Шунингдек, уларнинг таналари, кийим-бошларини доимо эҳтиётлаб, озода тутадилар. Тарбияли оналар болаларининг ҳар бир ҳаракатини тартибга солади. Вақтида эмизадилар, ўз вақтида ухлатадилар ва уйғотадилар ҳамда болаларини ўзлари тарбиялайдилар. Мумкин қадар бошқа бировнинг қўлига топширмасликка ҳаракат қиладилар. Чунки ҳеч ким болани ўз онасидек меҳр-муҳаббат билан тарбия қилолмайди. Ўз онасидек тарбиялашда энг меҳрибон бўлган сут онаси ёки энагалар ҳам ожиз қоладилар. Шунингдек, бола беш ёшга тўлмагунча меҳрибон оталар ҳам оналаридек бўла олмайдилар. Болаликда олган тарбияни болалар кўпинча сочлари оқаргунча ҳам унутмайдилар. Шунинг учун тарбияли оналар болаларини яхши тарбиялашга муттасил тиришадилар.\nТабиблар аввал касалнинг аҳволини аниқ билиб, кейин даволашга киришганларидек, тарбияли оналар ҳам, энг аввало, болаларининг аҳволини ва табиатини яхши билиб, сўнгра уларни тартибга ўргатиш учун ақл ва кучларини тўла ишга соладилар. Болаларни гўё хамир каби бир ҳолдан иккинчи ҳолга келтирадилар. Агарда бола ўжар бўлиб, хоҳлаган нарсасини қиладиган, унга қаршилик кўрсатилса, йиғлаб, инжиқланадиган бўлса, бундай вақтда тарбияли оналар бола хоҳлаб сўрайдиган нарсаларни унга кўрсатмасликка ҳаракат этадилар. Худди шунингдек, хотирасида қолганларини ҳам унуттиришга уринадилар. Шу йўл билан боланинг ўнғайсизланиш ҳолатининг олди олинади.\nАгарда бола тортинчоқ ва нисбатан ялқов бўлса, бундай пайтда унинг кўнгли ва кўзи тушадиган нарсаларни кўрсатиб, қизиқтирадилар. Тарбияли оналар энг аввал ўзларини болаларига ғайратли ва меҳрибон қилиб танитадилар. Улар болаларини алвасти, жин, олабўжи, ит, бўри кабилар билан қўрқитмайдилар.\nТарбияли оналарнинг болалари оналарининг ўзидан ҳайиқадилар. Ҳар қандай ҳолатда ҳам оналарига мурожаат қиладилар. Ўзларини ҳақиқий асраб-авайлаб, зарарли ва кераксиз нарсалардан сақловчи деб оналарини биладилар.\nТарбияли оналар катталар ҳузурида қилиш мумкин бўлмаган ишларни болаларнинг олдида ҳам қилмайдилар. Катталар ҳузурида сўзлаш мумкин бўлмаган сўзларни болалар олдида сўзлашдан ҳам сақланадилар. Шунингдек, болаларини ёлғон гапиришларига ўрганиб қолишларига сабаб бўладиган ишни қилмайдилар.\nТарбияли оналар ўзларининг юриш-туришлари ва хатти-ҳаракатлари билан болаларига доимо намуна ва андоза бўладилар.\nТарбияли оналар болаларига ёлғон гапиришдан сақланадилар. Бола ҳар қандай нарсани сўраган тақдирда ҳам ростини айтадилар. Агар айтиб бўлмайдиган нарсани сўраса, бирор йўлини топиб, унутдирадилар. Тарбияли оналар болаларига бақириб-чақириб қичқирмайдилар, асло урмайдилар. Чунки тарбияли оналарнинг болалари бундай ишларни қилмайдилар. Оналари бунинг олдини оладилар. Қайси йўл билан бўлса ҳам чорасини топиб, танбеҳ эшитишга лойиқ бўладиган ишларни қилдирмайдилар. Тарбияли оналар доимо болаларининг хулқини кўркам, гўзал бўлишига ҳаракат қиладилар. Шунинг учун гарчанд бундай оналарнинг болалари ташқи кўриниши гўзал бўлмаса ҳам, “унчалик чиройли эмас. Лекин жуда меҳрли ва суюмли” деб мақталадилар. Тарбияли оналар болаларига оталарини энг ҳурматга лойиқ киши деб танитадилар. Оталари қанчалик юмшоқ табиатли бўлса ҳам, энг зўр, энг улуғ ва энг ғайратли киши сифатида танитадилар. Шу боис лозим бўлса, болаларни оталаридан ҳайиқишга ўргатадилар. Лекин болаларнинг айбларини ўзларининг олдиларида ҳеч ҳам оталарига айтмайдилар. Тарбияли оналар болаларига тарбияли болалар ва тарбиясиз болалар қандай сифатларга эга бўлишини тушунтириб берадилар. Тарбияли болаларни ҳамма яхши кўришини ва тарбиясиз болаларни ҳеч ким яхши кўрмаслигини англатиб, шу йўл билан аста-секин болаларига тарбияли болаларни севимли ва тарбиясиз болаларни севимсиз қилиб кўрсатиб борадилар. Шунинг учун тарбияли оналарнинг болалари “ундай бўлма, бундай бўлма” каби буйруқ ва танбеҳларга ҳожат қолдирмай, ўзлари ниҳоятда тарбияли бўлишга тиришадилар. Тарбияли оналар ҳеч қачон болаларига жин, алвасти, дев ва шунга ўхшаш фойдасиз нарсалар ҳақида сўзлаб бермайдилар. Болага энагалик қилувчиларга ҳам буни тайинлайдилар. Тарбияли оналарнинг болаларига сўзлаб берадиганлари уларнинг феъл-атворларини гўзаллаштирадиган, зеҳнларини чархлашга ёрдам берадиган нарсалар бўлади. Тарбияли оналар болаларини мадраса, мактаб ёки боғчага олиб бориш, шунингдек, ўқитувчи ва домлалар билан қўрқитмайдилар. Ўқиш, илм ўрганишни қўрқинчли нарса қилиб кўрсатмайдилар. Балки айтиб ўтилган нарсаларни яхши ва севимли машғулот сифатида кўрсатадилар ва билдирадилар. Оталар болаларини ўқитиш учун мактабларга юбориш ҳаракатига тушганда тарбияли оналар оталарга ёрдамчи бўладилар. Болаларининг мактабга боришини, қунт билан ўқишларини бундай оналар улуғ камолот деб санайдилар. Шунинг учун мактаб ёшига етган фарзандларини кечиктирмай, узоқ ерларга бориб бўлса ҳам ўқишларига қувонадилар. Мактабдан қайтган фарзандларини дарслари, қандай жавоб берганликлари билан қизиқиб, яхши жавоб берган бўлсалар суядилар. Уларнинг қалбида илмга муҳаббат уйғотадилар. Аллоҳга шукр қилиб, уларни дуо қиладилар. Тарбияли оналар вақт топиб болаларига уй-рўзғор юмушлари, уй-жой тутишни оз-оздан ўргатиб борадилар. Қизларига кучи етадиган даражадаги уй ишларини қилдирадилар. Тикиш-бичиш, идиш-товоқ тутиш, дастурхон безатиш, овқат тайёрлаш каби ишларни ўргатадилар. Бепарволик, ўлда-жўлдалик ва озодаликка риоя қилмаслик барча учун камчилик саналса ҳам, қизлар учун сира кечириб бўлмайдиган камчиликдир. Шунинг учун тарбияли оналар қизларини озодаликка, саранжом-саришталикка одатлантирадилар. Тарбияли оналар болаларига вақти-вақти билан ўйнагани, сайр этгани рухсат берадилар. Лекин бу ўйинларнинг одоб доирасидан четга чиқмаслигини ҳам назардан қочирмайдилар. Шунинг учун болаларга чироқ, олов, пичоқ...каби нарсаларни ўйнатмайдилар. *** Тарбияли оналар болаларига Қуръон ва китобларни ўқишни ўргатиб борадилар. Кўп гапиришда зарар, кам гапиришда фойда кўплигини уқтирадилар. Болаларига Аллоҳнинг исмини энг ҳурматли ва эҳтиромга лойиқ эканини англатадилар. Шунинг учун уларни қасам ичишдан тийилишга ўргатадилар. Шу билан бирга ёмон ўртоқлар билан йўлдош бўлишнинг зарари ва эзгу инсон бўлиш лозимлигини болалар онгига сингдириб борадилар. Қайси ҳулқлар гўзал, қайсиниси ёмон эканини оз-оздан ўргатиб, гўзал ҳулққа одатлантириб борадилар. давоми бор....\n«Тафсири Ҳилол»нинг қайта нашри тақдим қилинди\nТанлов мақолаларига фикр билдиринг\nАссалому алайкум Сайтимизнинг азиз мухлисалари, барчаларингизни Саййидимиз сарвари коинотнинг мавлиди шарифлари билан муборакбод этамиз. Ушбу муборак давоми...\n10:55 / 20.03.2017 2336\nРубоийлар (Заҳриддин Муҳаммад Бобур)\nТолеъ йўқи жонимға балолиғ бўлди, Ҳар ишники, айладим хатолиғ бўлди. Ўз ерни қўйиб, Ҳинд сори юзландим, Ё Раб, нетайин, не юз қаролиғ бўлди Давлатқа етиб, давоми...\n09:37 / 17.02.2017 1866\nОтаоналар ўз фарзандларини овқатлантириш учун турли йўл тутишади. Алдаб кўришади, қўрқитишади, барибир, бефойда. Агар сизни болани овқтлантиришнинг энг тўғри давоми...\n05:17 / 13.12.2016 1464\n21:57 / 27.11.2016 2637


Марказий Осиёда “қайта уйғониш” даври бўлган\nИслом динининг асоси — илм-маърифат, адолатда. Шу маънода Ўзбекистон халқаро ислом академиясида “Диншунослик ва жаҳон динларини қиёсий ўрганиш ЮНЕСКО” кафедраси томонидан “Марказий Осиёда дин, маданият ва санъат” мавзусида онлайн семинар ўтказилди. Унда академиянинг профессор-ўқитувчилари, исломшунос олимлар, талабалар иштирок этди. Шунингдек, меҳмон сифатида тарих фанлари доктори Ашурбек Мўминов ҳам бевосита қатнашди.\nТадбирда Марказий Осиёда ислом санъати ва маданиятини ўрганиш жараёни кетаётгани айтилди. Бу борада IRSICA ташкилоти фаолият олиб бораётгани ҳамда ташкилотнинг мақсад вазифалари ҳақида маълумот берилди.\nIRSICA – бу ислом ҳамкорлик қошида ташкил этилган илмий марказларидан бири ҳисобланади. Марказ ислом тарихи ва маданиятини ўрганиш билан шуғулланади. Ислом ҳамкорлик ташкилотига аъзо 56 та мамлакатда ўз фаолиятини олиб боради. Ташкилотнинг айни пайтдаги бошқа мақсади Марказий Осиё ислом тарихи ва маданиятини ўрганишдан иборат. Бу борада IRSICA турли конференциялар ўтказмоқда. Дастлабки анжуман Қозоғистонда бўлиб ўтган бўлса, навбатдаги тадбирга Қирғизистоннинг Манас университети мезбонлик қилди. Ўз навбатида пандемик вазият бартараф этилганидан сўнг юртимизда ҳам ушбу мавзудаги конференциянинг навбатдаги йиғилишини ўтказиш режалаштирилган.\nМазмунли мулоқот давомида Марказий Осиё давлатларидаги ислом тарихи ва маданиятининг потенциал имкониятлари юқори баҳоланди. Халқаро ташкилотлар учун Марказий Осиё, айниқса, юртимиз кам ўрганилган ҳудуд ҳисобланиши қайд этилди.\n– Собиқ Иттифоқ даврида ислом дини санъатни рад этади, деган нотўғри фикр шаклланганди, – дейди тарих фанлари доктори Ашурбек Мўминов. – Европалик олимлар ислом санъати ҳақида кам билим, тушунчага эга эди. Аммо вақт ўтиб, янги замон тадқиқотчилари бунга қарши чиқди. Марказий Осиёда вужудга келган ислом санъати ва цивилизациясини тарихчилар “ренессанс даври” ҳам дейишади. Жумладан, Ўзбекистонда ислом цивилизацияси қайта уйғониш даврининг бешта босқичи бўлганини, олимлар томонидан ёзиб қолдирилган илмий рисолаларда кўриш мумкин.\nТадбир якунида инсоният маданиятига ислом динининг ижобий таъсири ниҳоятда катта бўлгани йиғилганлар томонидан таъкидланди. Юртимиздаги тарихий қадамжолар, меъморий обидалар, аждодларимиз томонидан қолдирилган ноёб манбалар ана шу маданиятнинг бир бўлаги экани айтилди.


Афғонистонда Толибон 9 нафар полициячини ўлдирди\nАфғонистоннинг Фараҳ вилоятида Толибон ҳужуми оқибатида 9 нафар полициячи ҳалок бўлди.\nВилоят расмийси Абулсамад Салоҳийнинг айтишча, полициячилар Анордара туманида йўлга қўйилган бомбани зарарсизлантиришга келган вақтларида Толибон пистирмасига учраган.\nСалоҳий жангарилар полициянинг маҳаллий бошқармасини босиб олганларини, уни озод этиш учун қаттиқ жанг бўлганини ҳам таъкидлади. Айни пайтда полиция бошқармасидан жанггарилар суриб чиқарилган.\nАфғонистоннинг Эрон билан чегарасида жойлашган Фараҳ вилоятининг асосий қисмини бугунги кунда Толибон назорат қилмоқда.


«Арбаъин» кўрсатувининг 2-сони | Azon.uz - Ахборот-таҳлилий портал\n339 19:00 29.06.2020\nAлишер Навоий раҳматуллоҳи алайҳнинг «Aрбаъин» асарларидаги иккинчи ҳадис қуйидагича ифода топган:\nAҳли иймон қошида иймони.\n«Муоз ибн Aнас розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ким Aллоҳ учун берса ва Aллоҳ учун бермаса, Aллоҳ учун яхши кўрса ва Aллоҳ учун ёмон кўрса, дарҳақиқат, унинг иймони баркамол бўлибди», дедилар».\nТермизий, Ҳоким ва Aҳмад ривоят қилган.\nҲасанхон Яҳё Aбдулмажид қори бу ҳадисни қандай шарҳлаганларини кўрсатувни томоша қилиш орқали билиб олишингиз мумкин.\nАрбаъин Махсус Ҳасанхон Яҳё Абдулмажид кўрсатув


Аллоҳ таоло мўминларни бундай васф қилади: «Мўминлар – Аллоҳ (номи) зикр этилганида – дилларида қўрқув бўладиган, оятлари уларга тиловат қилинганида – имонлари зиёда бўладиган, Ўзларининг Парвардигоригагина (барча ишларида) таваккул қиладиган, намозни баркамол ўқийдиган ва ризқ қилиб берганимиздан (садақа ва) эҳсон қиладиган кишилардир. Айнан ўшалар ҳақиқий мўминлардир. Улар учун Парвардигор ҳузурида даражалар ва фаровон ризқ (бордир)» (Анфол сураси, 2–4-оят).\nДемак, ҳақиқий мўминлар юксак сифатларга эга бўлган кишилардир: «...Аллоҳ (номи) зикр этилганида – дилларида қўрқув бўладиган...»\nБанда доимо Аллоҳ таолонинг зикри билан машғул бўлиши керак. Бу ҳақда Қуръонда бундай марҳамат қилинади: «Эй имон келтирганлар! Аллоҳни кўп зикр қилингиз ва эртаю кеч Унга тасбеҳ айтингиз! (Аҳзоб сураси, 41-42-оят); «Бас, Мени ёд этингиз, (Мен ҳам) сизларни ёд этурман. Менга шукр қилингиз, ношукрчилик қилмангиз!» (Бақара сураси, 152-оят).\nДарҳақиқат, мусулмоннинг бутун ҳаёти, қалби, тили, ўй-хаё¬ли Аллоҳ таолога боғланган бўлади. Зикр бандани Раббисига энг осон ва тез яқинлаштирувчи йўлдир. Банда ўз Раббисининг зикри ила умр кечирар экан, ҳаёти осо¬йишта ва хотиржам бўлади.\n«...Оятлари уларга тиловат қилинганида – имонлари зиёда бўладиган...». Банда Қуръонни қанчалик кўп тингласа ва тиловат қилса, унинг маъноларини тафаккур қилса, имони шунча мустаҳкам бўлади.\n«...Ўзларининг Парвардигоригагина (барча ишларида) таваккул қиладиган...». Аллоҳга таваккул қилиш ҳақиқий мўминнинг сифатидир. Аллоҳ бундай марҳамат қилади: «Осмонлар ва Ернинг ғайбий сири (уларнинг илми) Аллоҳга хосдир. Барча иш Унгагина қайтарилур. Бас, Унга ибодат қилинг ва Унга таваккул этинг! Қилаётган ишларингиздан (эса) Раббингиз ғофил эмасдир» (Ҳуд сураси, 123-оят).\nМўмин банда ҳар бир иш Аллоҳнинг иродаси ила бўлишига имон келтиради, шу сабабли ҳар бир ишини Аллоҳга таваккул қилган ҳолда бажаради.\n«...Намозни баркамол ўқийдиган...». Ҳақиқий мўминлар намозни бенуқсон адо этишади.\n«...Ризқ қилиб берганимиздан (садақа ва) эҳсон қиладиган кишилардир...». Мўмин қўлидаги барча нарса Аллоҳнинг унга берган омонати эканини билади. Шу боис, Аллоҳ рози бўладиган йўлларга сарф қилади, қўлидаги бойликнинг кўп ёки озлигидан қувонмайди, балки холис Аллоҳ йўлида сарфлаганидан севинади.\nАллоҳ йўлида сарф қилинган бойлик асло камаймайди, аксинча, янада кўпаяди. Аллоҳ бундай марҳамат қилади: «Аллоҳ йўлида молларини эҳсон қилувчилар (савобининг) мисоли гўё бир донга ўхшайдики, у ҳар бир бошоғида юзтадан дони бўлган еттита бошоқни ундириб чиқаради. Аллоҳ хоҳлаган кишиларга (савобини) янада кўпайтириб беради. Аллоҳ (карами) кенг ва билимдон Зотдир» (Бақара сураси, 261-оят).\nДемак, ушбу оятнинг бошида келтирилган сифатларга эга бўлган мусулмон ҳақиқий мўмин номига лойиқдир ва улар учун «...Парвардигор ҳузурида даражалар ва фаровон ризқ (бордир)...».\nҲақиқий мўминлардан бўлишни истаган банда ўз нафсини тафтиш этиши лозим. Зикр этилган сифатларнинг бандада мавжуд бўлиши мўминнинг комиллигидандир. Барчамиз Аллоҳ таоло ҳузуридаги улуғ даражаларга ана шу сифатлар билан эришишга ҳаракат қилмоғимиз зарур.\n1249 марта ўқилди\nДругие материалы в этой категории: « Инсонни қадрлаш – исломий одоб\tИнтернетдаги алоқа одоблари »


08:20 / 10.11.2017\nЎзбекистон президенти Шавкат Мирзиёев Самарқанд вилояти кенгашининг навбатдан ташқари сессиясида сўзлаган нутқида минтақанинг улкан туризм салоҳиятидан самарали фойдаланиш масаласига алоҳида тўхталиб ўтди.\n“Бу борада вилоятда қандай катта салоҳият борлиги ҳақида сизларнинг олдингизда ортиқча гапириб ўтиришнинг ҳожати йўқ, деб ўйлайман. Туризм ҳақида гапирганда, бир масалага алоҳида эътиборингизни қаратмоқчиман. Айрим мамлакатларда хорижий сайёҳлар эътиборини тортишга қаратилган туристик брендлар яратиш учун узоқ йиллар ва катта маблағ сарфлаш талаб этилади. Яъни, улар кўпинча йўқдан бор қилади. Ҳолбуки, Самарқанд шаҳри учун бутун оламга машҳур брендларни бундан неча асрлар олдин улуғ аждодларимиз яратиб кетганлар. Ўзингиз ўйланг, Самарқанд шаҳри, Имом Бухорий, Амир Темур, Улуғбек расадхонаси, Ҳазрати Дониёл, Регистон, Шоҳи Зинда ансамбли деган номларнинг ўзи, таъбир жоиз бўлса, жаҳон миқёсидаги машҳур брендлар эмасми?\nГап мана шундай беқиёс обидаларимиз, гўзал табиатимиз, саховатли заминимиз имкониятларидан оқилона фойдаланишда. Уларни дунёга намойиш қилиб, жозибадорлигини оширишда. Бунинг учун замонавий билим ва малака, туризм соҳасининг барча сирларини ипидан игнасигача чуқур билиш, тинимсиз ишлаш, ўз касбининг устаси ва фидойиси бўлиш керак. Биз бу борадаги ишларимизни юксак босқичга кўтариш мақсадида 2017-2019 йилларда Самарқанднинг туризм салоҳиятини жадал ривожлантириш чора-тадбирлари бўйича алоҳида дастур қабул қилдик. Дастурга мувофиқ Самарқанд шаҳрида сайёҳлар учун махсус “Самарқанд Сити” туризм ҳудудини барпо этиш белгиланди. Янги меҳмонхоналар қуриш, транспорт хизматини яхшилаш, шаҳарни ободонлаштириш, янги туризм хизматларини жорий этиш ва соҳа учун кадрлар тайёрлаш ҳам эътиборимиз марказида бўлади”, - деди давлат раҳбари.\nШунингдек, унинг сўзларига кўра, 2017 йилда Самарқанд вилоятига келган сайёҳлар вилоятда турли хизматлар ва товарлар учун жами 480 миллиард сўм сарфлаган.\nСамарқанд Шавкат Мирзиёев


Яна янгича футбол умиди\nАйни дамда мамлакатимиз футболи тараққиётдан тўхтаб қолгандай таассурот қолдирмоқда. Фикримизча, бу - вақтинчалик ҳолат. Четдан қараганда, шундай.\nSports.uz 2016 йилги мавсум якунларини ҳисоб-китоб қилиб, олий лигада тўп сурган катта ёшли футболчилар, ёш голеадорлар ҳамда энг барқарор ҳужумчилар жуфтлигини аниқлади. Қуйида ушбу рейтингдан кимларнинг ўрин эгаллагани билан яқиндан танишишингиз мумкин.\nSports.ru талқини: Аҳмедов, Денисов ёки Гейнрих...\nЎзбекистонда «Йил ўйинчиси» ким бўлади?\nУстоз уддабурон «сотувчи» бўлса… (+фото)\nГазетамизнинг аввалги сонида берилган «Сарф совринга арзийдими?» мақоласида Жозе Моуриньо ва Карло Анчелотти каби мураббийларнинг ўз талабларига мувофиқ келадиган таркибни шакллантириш йўлида футболчилар хариди учун ниҳоятда кўп харажат қилишлари ҳақида ёзилганди.\nМана, янги йилнинг дастлабки кунлари ҳам ортда қолди. Олий лига жамоалари навбатдаги мавсум тараддудини кўришаётган бир паллада ўтган йил қаҳрамонларини эътироф этишга қарор қилдик.\n«Олтин тўп»: Метьюздан Роналдугача (1-қисм)\n«Олтин тўп»-2016 ҳам Криштиану Роналдуга насиб этгани барчага маълум. Лекин футбол оламидаги асосий индивидуал совриннинг 61 йиллик тарихида 18та мамлакат вакили лауреатга айланганини кўпчилик бирданига айтиб беролмаса керак.\nДекабрь дам олиш вақтими?\nБиласиз, албатта, миллий жамоамиз 2 йилдан буён охирги ой - декабрда ўйин ўтказаётгани йўқ. Лекин бу йилни якунлаб берувчи 12-ой биз учун аҳамиятсиз эканлигини англатмайди. Одатга кўра, қиш фасли Ўзбекистон футболи учун озгина танаффус ва янги мавсумга тайёргарлик даври ҳисобланади.\nДунёнинг илғор футбол академияларидан бири ҳисобланган «Ла Масия» негадир ёш иқтидорларни етказиб беришдан тўхтаб қолди.\nОлий лига-2016: энг, энг,энг, ким қанча ўйнади? Умумий статистика\nАнглия терма жамоаси собиқ бош мураббийи Рой Хожсон Евро-2016дан ярим йил ўтиб, инглизларнинг Франция майдонларидаги омадсизликлари ҳақида гапиришга жазм этди.\nЎйинда «пульс»ни пайқаш зарурати\nЮртимиз янги йилга келажакка қаратилган юксак ишонч ва мустаҳкам эзгу-умидлар ила қадам ташлади. Мамлакатимиз президенти Шавкат Мирзиёевнинг янги йил табригида спортчиларимизнинг халқаро миқёсдаги ютуқлари алоҳида тилга олинди.\nЎз юртида байроқдор\nТабиийки, айни кунларда янги йилни муносиб кутиб олиш тараддуди авжига чиққан. Шунингдек, анъанавий сарҳисоб ишларига боғлиқ қизғинлик даражаси ҳам баланд. Жумладан Soccer.ru сайти икки йил алмашуви чоғи мухлисларни Европа мамлакатларининг байроқдор футболчилари билан алоҳида таништиришни лозим топди. Бошқача айтганда, йил якунлари кўра, ўз юртларида «Энг яхши» мақомини кўп марта олишган лауреатларга эътибор қаратди.\n«Шанхай СИПГ»га ўтган Одил Аҳмедов фаолияти ҳақида қисқача...\n«Краснодар» раҳбарияти ниҳоят, «Шанхай СИПГ» клуби билан Ўзбекистон терма жамоаси футболчиси Одил Аҳмедовнинг трансфери бўйича келишувга эришди. Бу ҳақда Краснодар жамоаси расмий веб-саҳифасида хабар берилди.\nФеноменал Мертенс ёхуд неаполнинг янги кумири\n«НАПОЛИ» ФУТБОЛЧИСИ 3та ЎЙИНДА 8та ГОЛ УРДИ. Ҳа, Неаполь клуби ярим ҳимоячиси Дрис Мертенс қандайдир мўъжиза кўрсата бошлади. Бельгиялик «кичкинтой» «А» сериясининг 16-18-турларида, яъни кетма-кет 3та ўйинда рақиблар дарвозасини нақ 8 марта нишонга олиб, барчанинг эътиборини ўз томонига бурди.\nЯна бир йил ортда қолмоқда, ўзбек футболи ҳам бир ёшга улғаяди. Ўтган 2016 йил биз учун қандай келди? Бу саволга турлича жавоб янграши турган гап.


Солиқ ҳамкорлари яширин иқтисодиётга қарши курашда фаоллашмоқда » Sangzor.uz - Жиззах янгиликлар портали\nAdmin 22-дек, 09:55 0 461 Солиқ хабарлари\nМаълумки, солиқ идораларидан яширилган ҳар қандай тушум, у қандай миқдорда бўлишидан қатъи назар, яширин иқтисодиёт элементи ҳисобланади. Натижада давлат бюджетига зарар етади, ноқонуний фаолиятга йўл очилади. Тома-тома кўл бўлур деганларидек, ҳар бир савдо нуқталарида амалга ошган бундай хатти-ҳаракат охир-оқибат катта миқдордаги зарарга айланади.\nЯширин иқтисодиётга қарши курашда жамоатчиликнинг ҳам солиқ идораларига елкадош бўлаётгани жуда ижобий ҳолдир. Жумладан, 17 декабрь ҳолатига давлат солиқ хизмати идораларига бу мавзуда 59 та мурожаат келиб тушди ва уларнинг аксари тушумларни яширишга қарши самарали бўлди.\nЖумладан, Ғаллаорол туманида савдо фаолиятини кўрсатувчи "O.S.F."(корхона номи қисқартирилди) хусусий корхонасида харидорга харид учун чек берилмаган. Харидор ўз ҳуқуқлари кафолати учун чек талаб қилган. Аммо охир-оқибат “Солиқ-ҳамкор” тизими орқали солиқ идорасига мурожаат йўллашга мажбур бўлди. Мурожаат тегишли тартибда ўрганилгач, исботини топди. Натижада қонунбузар 2620 минг сўм тўлаб беришга мажбур бўлди. Шуни айтадилар-да, “ноқонуний иш – келтирар ташвиш” деб.\nНавбатдаги сайёр солиқ текширувига ҳам фуқаронинг “Солиқ ҳамкор” тизими орқали мурожаати сабаб бўлди. Дўстлик туманида фаолият кўрсатаётган “Э.Э” (корхона номи қисқартирилган) МЧЖнинг савдо фаолияти давомида онлайн назорат касса машинаси ишлатилмаган. Натижада фуқаронинг онлайн НКМ чекини талаб қилган мурожаати қондирилмаган. Солиқ идоралари томонидан ўтказилган текширув давомида ҳолатнинг ҳаққонийлиги аниқланиб, қонунбузарнинг 2660 минг сўм тўлашига сабаб бўлди.\nОнлайн назорат касса машинасининг асосий афзаллиги, товарлар, ишлар ва хизматларни реал сотиш ҳажмини аниқлаш орқали солиқ солинадиган база кўпайиши, реал вақт режимида соҳадаги тушумларни назорат қилиш имконининг пайдо бўлишидир. Шунингдек, савдо (хизмат кўрсатиш) шохобчаларидаги текширувлар камаяди. Афсуски, айрим тадбиркорлик субъектлари онлайн НКМни ишлатиб, солиқ текширувларини камайтириш, солиқ идоралари билан бевосита алоқаларни камайтириш ўрнига, уларни сунъий равишда пайдо қилишмоқда.\nЖиззах вилояти ДСБ томонидан онлайн НКМ ва виртуал касса қўллашга ўтилган 2342 та тадбиркорлик субъектларида доимий равишда тушунтириш-тарғибот ўтказилиб, профилактик тадбирлар ташкил қилинаяпти.\nХарид учун берилмаган чек қимматга тушди..\nОнлайн назорат касса машинаси безак эмас..\n“Soliq-hamkor” яширин иқтисодиётга қарши..\nҒаройиб солиқлар ҳақида..\nНоқонуний хатти-ҳаракатларни афзал..


ЖУРНАЛИСТ, ЁЗУВЧИ ВА ШОИР\nOldingi maqola ЮКСАК МАРРАЛАРГА ЧОРЛОВЧИ БЕҚИЁС РАҒБАТ\nKeyingi maqola “МУХБИРЧА ПАЛОВ” САБОҒИ\nуларнинг ижодий фарқи нимада?\nМақоламга шундай деб сарлавҳа қўйишга қўйдим-у ўйланиб қолдим, гапни нимадан бошлашни билмай бошим қотди. Аслида ҳар учаласи ҳам ижодкор, ҳар учаласининг ҳам иш қуроли қалам, бироқ уларни таниш керак: уларнинг алоҳида-алоҳида ўз номи бор - журналист, ёзувчи ва шоир.\nЛекин шунга қарамай журналистика, унинг асосий ифода усули бўлган публицистика, проза ва поэзия ўртасида девор қўйиб бўлмайди. Негаки кўп ҳолларда улар бир-бирини тўлдиради, бир-бирига замин яратади, қайсидир нуқтада бир-бири билан туташиб кетади. Масалан, Ҳамид Олимжоннинг “Зайнаб” очерки унинг “Зайнаб ва Омон” достонини ёзишига туртки бўлган. Ойбекнинг Покистонга қилган саёҳати натижасида ёзилган “Покистон хотиралари” очеркидан кейин “Нур қидириб” қиссаси, “Зафар ва Заҳро”, “Ҳақиқатгўй” достонлари ёзилган. Абдулла Қодирийнинг “Жулқунбой”, “Калвак Махзум”, “Тошпўлат”, “Думбул”, “Овсар” тахаллуслари билан ёзган ҳажвий мақолалари, фельетонлари кейинчалик унинг “Тошпўлат тажанг нима дейди?”, “Калвак Махзумнинг хотира дафтаридан” ва бошқа кўплаб асарларига туртки берган. Бундай мисолларни истаганча келтириш мумкин. Кўриниб турибдики, аксарият ёзувчиларимиз ҳам публицист, ҳам адиб сифатида қалам тебратишган. Баъзан публицистик мақолалари бадиий асарларга айланган. Ижод майдонига публицист сифатида кириб, кейин насрда самарали ижод қилган ёзувчиларимиз ҳам кўп.\nАдабиётшунос Ҳотам Умуров ўзининг “Адабиёт қоидалари” китобида очерк, фельетон ва хотирани эпик турнинг махсус жанри сифатида кўрсатиб ўтади. Бундан шундай хулоса чиқариш мумкинки, публицистиканинг ўзи ҳам адабиётнинг проза туридаги махсус йўналишдир. Фақат у оғзаки ёки ёзма шаклда матбуот билан, радио, телевидение ёки интернет билан яшайди.\nАслида публицистика, таъбир жоиз бўлса, қайноқ бир йўналишдир. У ижодкор қаламини чархлайди, ҳаётга яқинлаштиради. Сиртдан қараганда осондай туюлган публицистика аслида мураккаб ва қийин жараён. Публицистик мақола ёзиш ўзини шоир ёки носир деб билган ҳар қандай ижодкорнинг ҳам қўлидан келавермайди. Аммо тескариси бўлиши мумкин.\nАфсуски, бугунги кунда публицистиканинг бадиийлик билан қоришиб кетган ёрқин намунаси - очерклар кам ёзилаяпти. Лавҳа, репортаж, фельетонлар деярли унутилди. Ҳолбуки, ўттизинчи ва ундан кейинги йилларда адабиётимизга кириб келган ҳар бир ёзувчи ижодида публицистик асарлар истаганча бўлган.\nПублицистиканинг юки оғир. Бу юк хоҳ танқидий мақола бўлсин, хоҳ исталган мавзудаги бошқа мақола, журналистнинг елкасидан босиб туради. Негаки, публицистика далилларга, исботларга таянади, улар албатта, ҳаётий ва ҳақиқатга мос бўлиши керак. Аксарият мақолалар қаҳрамони ҳаётдаги реал шахс. Бу журналистдан ҳушёрликни, ҳис-туйғуларини жиловлаб туришни, мақола мазмунли, асосли, ортиқча бўёқлардан, ҳашамлардан холи бўлишини талаб қилади. “Ўзида йўқ хислатни кўриб, уялиб юрарди шўрлик қаҳрамон”, деган мисраларни бежизга ёзмаган Ўзбекистон халқ шоири Эркин Воҳидов.\nТанқидий мақола эса янаям масъулиятли. Танқид нишонига олинган шахс, воқелик асосли, далилли бўлиши керак. Бир вақтлар “Ғалаба” (ҳозирги “Китоб тонги”) газетаси таҳририятида ишлаганимда ўнлаб танқидий мақолалар ёзганман. Ўшанда муҳарриримиз, Ўзбекистонда хизмат кўрсатган журналист Сухроб Рустамов ҳар бир танқидий мақолани синчиклаб ўқиб, асосларини текшириб, тушунтириш хатлари, далиллар, исботлар ва ҳоказоларни сейфда сақлаб қўйиб, эътирозга ўрин қолдирмас эдилар. Аммо ҳозир кузатяпман, айрим нашрларда, хусусан, интернат нашрларида шов-шув кетидан қувиб бир ёқлама танқидлар кўп чиқяпти. Мухбир ўртада холис эканини унутиб, исботланмаган маълумотларни эълон қилиб юборяпти ва бу, ўз навбатида, ҳақли эътирозларга, баҳс-мунозараларга сабаб бўляпти. Кўза кунда эмас, кунида синади, бу, албатта, яхшиликка олиб бормайди. Негаки, танқиддан мақсад бировни ёмон отлиқ қилиш, юзига лой чаплаш эмас, воқеликка объектив ёндашиш, муаммонинг ҳал бўлишига туртки беришдир.\nЁзувчининг йўриғи бошқа. Наср, у ҳикоя, қисса ёки роман жанри бўладими, қалам эркин, яйраб юради, тўқима образлардан кенг фойдаланади. Аммо бу ёзувчи ишининг енгиллигини белгиламайди, ҳар бири ўзига хос, бири-бирига ўхшамаган характерлар орқали воқеалар силсиласини ривожлантириш адибдан жуда катта маҳорат талаб қилади. Маҳорат оқсаган жойда асар “ўхшамай қолади”, баъзан публицистик руҳ устуворлиги, баъзан тилдаги ғализлик сезилади ва ҳоказо.\nШоирлик яна бир дунё. Бизда ҳаёти мобайнида бир шеър ёзишга уриниб кўрмаган кишининг ўзи йўқ, десам кўпам хато бўлмас. Мақола ёзмаслиги мумкин, ҳикоя ёзмаслиги мумкин, аммо шеър ёзади, чунки шоирлик қон-қонимизга сингиб кетган. Сўз қўшимчаларини қофиялаштириб ўзини шоир санаб юрганлар ҳам, ўртачадан бундайроқ шеърларини тўплаб китоб чиқарганлар ҳам, ҳаётдаги ситамларини шеър деб ўйлаган нарсасига тушириб, ўзини ўзи овутиб юрганлар ҳам кўп.\nАммо бизда вақт деган олий ҳакам бор. Унинг ўзи барчасини синовдан ўтказади. Алишер Навоий даврида ҳам Ҳирот адабий муҳитида 500 дан ортиқ шоир борлиги маълум, аммо саноқлиларигина адабиётда яшаб қолган.\nЮқорида ҳам публицистик мақола, ҳам бадиий асар ёзган ёзувчилар ҳақида тўхталиб ўтдик. Проза, поэзия ва публицистикада бирдай самарали ижод қилганлар ва қилаётганлар кўп. “Навоий”дай роман ёзган Ойбекнинг “Наъматак” шеърини ўқиб ким роҳатланмайди, дейсиз. Ёки “Опа-сингиллар”, “Давр менинг тақдиримда” каби романлар муаллифи Асқад Мухторнинг фалсафий шеърларидан баҳра олмаган борми?\nХулоса қилиб юқорида айтган фикримни такрорламоқчиман: публицистика, проза ва поэзия ўртасида девор йўқ. Аксарият ҳолларда улар бир-бирини тўлдириб туради.\nБироқ, ижодкорнинг ижодий фаолияти маҳсули айни даврда унинг қайси номга кўпроқ ҳақли эканини англатиб туради: ЖУРНАЛИСТ, ЁЗУВЧИ, ШОИР. Бир пайтда ҳар учаласига муносиблик эса оддийгина қилиб айтганда, юксакликдир.


Ироқда коронавирус беморлари бўлган касалхонада келиб чиққан ёнғинда 90 киши ҳалок бўлди\nИроқ жанубидаги Ди-Қар вилоятининг Насирия шаҳрида коронавирус билан касалланганлар даволанаётган Имом Ҳусайн касалхонасида ёнғин содир бўлди. Ушбу ёнғинда 90 киши ҳалок бўлди, дея хабар бермоқда “TASS ” Ироқ манбаларига таяниб. Қайд этилишича, қурбонларнинг аксарияти куйиш ёки бўғилишдан вафот этган. «Aввалроқ…\nPosted on Iyul 13, 2021 Diyor24\nКосонсойда сел келиши натижасида 8 нафар фуқаро вафот этди, 6 нафар фуқаро тан жароҳати олди\nБугун, 13 июль куни Қирғизистон Республикаси Жалолобод вилояти ҳудудида кучли ёмғир ёғиши натижасида сел оқимлари ҳосил бўлган. Фавқулодда вазиятлар вазирлиги хабарига кўра, сел оқимлари 13:35 ларда Наманган вилояти Косонсой тумани “Обод” МФЙ ҳудудидан ўтувчи “Косонсой” сойидан оқиб келган. Воқеа жойига…\nМарказий ва Жанубий Осиё: ҳамкорликнинг янги босқичи – Бахтиёр МУСТАФОЕВ\nПрезидентимиз Шавкат Мирзиёев ташаббуси билан Ўзбекистон ташқи сиёсатида туб ўзгаришлар рўй бермоқда. Бу жараёнда Марказий Осиё минтақаси ташқи сиёсатнинг муҳим йўналиши сифатида белгилангани яхши қўшничилик ва қардошлик анъаналарини мустаҳкамлаш, дўстлик, ҳамкорлик муҳитини кучайтиришга замин яратмоқда. Табиийки, бундай яқин алоқалар мамлакатларимиз…\n Обид Ҳакимов: Марказий Осиё давлатлари ўртасида савдо-иқтисодий ва инвестициявий ҳамкорликни ривожлантириш – тараққиётни таъминлаш омили\nЎзбекистоннинг қўшни давлатлар билан яхши қўшнилик, дўстона, ўзаро манфаатли муносабатларни мустаҳкамлаш сиёсати савдо-иқтисодий, кооперация, инвестициявий ҳамкорликни, шунингдек, минтақа мамлакатлари ўртасида транспорт логистикаси соҳасидаги алоқаларни кенгайтириш учун ишончли замин яратди, деб ёзмоқда Иқтисодий тадқиқотлар ва ислоҳотлар маркази директори Обид Ҳакимов. Хорижий…\nТолибонларнинг разведка хизмати раҳбари Афғонистон хавфсизлик кучлари томонидан йўқ қилинди\nАфғонистоннинг Лоҳар вилоятида толибон разведка хизмати раҳбари Қори Шоғозий ҳукумат хавфсизлик кучлари томонидан йўқ қилинди. “REGNUM” бу ҳақда мамлакат ички ишлар вазирлиги маълумотига асосланиб хабар берди. Бундан ташқари, афғон махсус хизматлари ходимлари жангариларнинг мазкур гуруҳидан яна икки кишини сафдан чиқарган….\nЎзбекистондаги айрим тижорат банкларида доллар курси 10 690 сўмга қадар кўтарилди\nЎзбекистондаги бир нечта тижорат банклари 13-июл куни доллар валютасининг сўмга нисбатан курсини оширди. Aксарият банклар 1 AҚШ долларини 10 630 сўмга сотиб олишни, 10 690 сўмга сотишни таклиф қилмоқда. Бундан аввал долларнинг расмий курси уч кунлик кўтарилишдан сўнг 9,26 сўмга…\nОAВ: Туркманистон “Толибон” билан яширинча музокаралар ўтказган\n“Толибон” ҳаракатининг делегацияси Aшхободда бўлиб, Туркманистон Ташқи ишлар вазирлигида музокаралар ўтказган. Туркманистоннинг таклифига биноан амалга оширилган ташриф тўғрисида Aшхобод бирорта расмий хабар бермади. Aммо Aшхободдаги музокаралар ҳақидаги маълумотни “Толибон”нинг Қатардаги вакили Муҳаммад Наим тасдиқлади, деб ёзмоқда Asia-Plus. “Толибон” вакилларининг Туркманистонга…\n2021-2022-ўқув йили учун рўйхатдан ўтган абитуриентлар сони ҳақида маълумот (2021-йил 12-июл 18:00 ҳолатига кўра). Жами рўйхатдан ўтган абитуриентлар сони 277 528 нафар. ✅ Таълим шакли бўйича: 👉 Кундузги таълим шакли – 167 395 нафар; 👉 Сиртқи таълим шакли – 102…\nАйрим ижтимоий тармоқларда яқинда Республика махсус комиссия томонидан киритилган карантин чекловлари тугатилиши ҳақида асоссиз хабарлар тарқалди. Республика махсус комиссияси томонидан бир қатор чекловлар билан бирга кафе, ресторан ва бошқа кўнгилочар муассасаларнинг 08:00 дан 20:00 гача ишлашига рухсат берилган эди. Мазкур…\nСурхондарё вилояти Узун туманидаги Янги рўзғор маҳалласида узум воишини барпо этишга бағишланган кўргазмали семинар бўлиб ўтди. Вилоят ҳокими Тўра Боболов бошқарган семинарда вилоят ҳокими ўринбосарлари, вилоят, туман, шаҳар секторлари раҳбарлари, туман ва шаҳар ҳокимлари, туман, шаҳар ҳокимларининг маҳалла ва оилани…


17 май 2022, Тошкент вақти: 15:34\nМамлакатдаги энергетика инфратузилмаси эскириб кетганини президент Мирзиёевнинг ўзи ҳам тан олган.\nКейинги кунларда Ўзбекистонда кузатилаётган аномал иссиқ фонида яна электр энергияси тақчиллиги тўғрисидаги шикоятлар пайдо бўла бошлади.\nЭнергетика вазирлиги тақчилликни 1-3 июнь куни эсган қаттиқ шамол ва ҳавонинг исиб кетиши билан изоҳлади.\nЭнергетика масалалари бўйича эксперт фикрича, электр энергетикаси ишлаб чиқариш соҳасини монополиядан чиқариб, соҳага хусусий тадбиркорлар жалб этилмагунча, энергия қишда ҳам, ёзда ҳам тақчиллигича қолаверади.\nЭксперт бундан икки йил муқаддам президент Мирзиёевнинг рухсати билан Тошкентда бошланган, бироқ монополист қўйган тўсиқлардан ўтолмаган бир лойиҳа тарихини айтиб берди.\n“Бухоро вилоят, Қоракўл туман, Оқ-олтин МФЙ, Боғи эрам қишлоғида 5 июнь, соат 16.20 да термометр қуёшда 53° сояда 47° ни кўрсатди”. Бу хабарни Озодликка жўнатган қоракўллик ўз хабарига термометр суратини ҳам илова қилди.\nМана шундай шароитда электр тақчиллиги кузатилмоқда. Шу сабаб ҳатто "Ўзбекнефтгаз" корхоналари, газ конлари ва компрессор станциялари фаолияти вақтинча тўхтаб қолди.\nЭнергия тақчиллиги мавзуси ижтимоий тармоқларда кенг муҳокама қилинмоқда. Блогер Хушнудбек Худойбердиев 5 июнь куни Twitterда “бир суткадан бери электр йўқ” деркан, Телеграмдаги Bakiroo канали муаллифи, иқтисодчи Отабек Бакиров “Ўзбекистонликларнинг бутун қиш давомида сабрини синаган, ўтда ёнмас, сувда чўкмас Султонов (Энергетика вазири) ёзда ҳам тажрибаларини давом эттирадиган кўринади”, деб киноя қилди.\nВазирлик: Иссиқда электр йўқлигига иссиқ айбдор\nБу твитлардан бир кун олдин – 4 июнда Энергетика вазирлиги электр таъминотидаги узилишларни икки сабаб билан изоҳлади.\nБиринчи сабаб – шамол. Вазирликка кўра, 1-3 июнь кунлари Ўзбекистоннинг айрим ҳудудларида эсган кучли шамол дарахт шохларини синдирган, томларни учирган, синган шохлар билан учган томлар симларни узиб ташлаган.\nИккинчи сабаб – иссиқ. Натижада айрим жойлардаги трансформатор пунктларида истеъмол юкламаси ортиб, носозликлар келиб чиқмоқда.\nВазирлик энергия таъминотида узилишлар бўлаётганини тан олиб турган бир пайтда “Тошкент вилоят электр тармоқлари корхонаси” АЖ мулозими 7 июнь куни Озодлик саволига жавобан нафақат Тошкент вилояти, балки бутун мамлакат учун жавоб берди:\n“Электр энергияси таъминотида ҳеч қандай узилиш йўқ. Бутун мамлакат бўйича шундай. Илтимос, гапларимни қолдирмай беринг”, деди мулозим.\nИстеъмолчилар жамиятлари федерацияси матбуот котиби Шерали Сатторовнинг 7 июнь куни Озодликка айтганлари Электр тармоқлари корхонаси мулозими айтган гапнинг мутлақо аксидир.\nШерали Сатторов Озодликка “Жамиятимизга келаётган шикоятларга таяниб айтишим мумкинки, айрим жойларда электр узилиши 8 соатгача чўзилмоқда”, деди. Лекин Федерация вакилининг айтишича, шу кунлардаги шикоятлар кўлами куз-қиш мавсумидагичалик эмас.\nИстеъмолчилар федерацияси вакили таъминотдаги узилишларни энергетика инфрастуркуктурасининг эскириб кетгани билан изоҳлади.\nЎзбекистонда электр станцияларининг эскирганлик даражаси 50 фоиздан юқори эканлигини давлат раҳбарининг ўзи ҳам 2020 йилнинг октябрида тан олган эди.\nЭлектр энергияси таъминотида юзага келган ёзги тақчилликни шарҳлаб беришни Озодлик энергетика масалалари бўйича эксперт, “Ўзбекнефтгаз” компанияси собиқ раҳбари Анвармирзо Ҳусаиновдан сўради.\n“Тошкент шаҳридаги узилишлар шу кунда катта зиён етказадиган даражада эмас. Масалан, мен яшайдиган Мирзо Улуғбек туман, Алпомиш маҳалласида май-июнда бир марта ҳам свет ўчмади. Узилишлар вилоятларда, айниқса, қишлоқларда, туман марказларида кучлироқ бўлиши мумкин”, деди эксперт.\nАнвармирзо Ҳусаиновнинг фикрича, Ўзбекистонда электр энергиясига ёзги эҳтиёж катта эмас:\n“Хонадонларда маиший техника кўпайиб кетди, деган фикрга ҳам қўшилмайман. Халқимиз дубайликларга ўхшаб кондиционер билан яшашга кўникмаган ёки ҳали ўрганмаган”.\nЎзбекистон Республикаси Очиқ маълумотлар порталига кўра, 2019 йили ҳар 100 хонадонга 39 та кондиционер тўғри келган. Қиёслаш учун: телевизор 100 хонадонга 160 та, совутгич 106 та, енгил автомобиль 47 тадан тўғри келган.\nПрезидент хусусий электр станциялари ҳақида гапирган эди\nЎзбекистон президенти 2020 йилнинг 29 декабрида Олий Мажлисга ва Ўзбекистон халқига қилган мурожаатида “2021 йилда давлат ва хусусий электр станциялари, ҳамда истеъмолчилар ўртасида электр энергияси улгуржи бозорини шакллантириш бошланади”, деган эди.\nБу соҳада илгари силжиш сезиляптими? Бу саволга Анвармирзо Ҳусаинов бундай жавоб берди:\n“Афсуски, жилиш йўқ. Электр энергетикаси ҳануз давлат монополияси бўлиб қолмоқда, Жаҳон молия бозорларидан миллиард-миллиард долларлик сармоялар жалб қилинаётгани, қўшма корхоналар тузилаётгани айтиляпти, лекин хусусий электр станциялари қурилаётганига оид мисолларни билмайман.\nШерободда БАА ширкати 260 миллион долларлик қуёш электр станцияси қуради\nАйни пайтда, Анвармирзо Ҳусаиновнинг айтишича, кичик ГЭСлар масаласида силжиш бор:\n“Сувнинг горизонтал оқимидан электр қуввати олиш технологиялари бўйича кичик ГЭСлар қуриляпти деган маълумотлар бор. Лекин классик ГЭСлар ва иссиқлик электр станциялари қурилишида ҳозирча хусусий секторга йўл йўқ. Бундай станцияларни қураман деган ўнлаб, юзлаб тадбиркорлар топилади”.\nТошкентда қурилмай қолган хусусий электр станция\nАнвармирзо Ҳусаинов бундан икки йил муқаддам ўз ўғли бир ҳамкори билан хусусий электр станцияси қуришга бел боғлагани ва бундан нима иш чиққани, тўғрироғи, ҳеч қандай иш чиқмагани тўғрисида айтиб берди:\n“2018 йили ўғлим Олмазор туман, Беруний маҳалласида шу маҳалла раиси билан электр станцияси қурмоқчи бўлди. Раис “Ўзбекнефтегаз”да раҳбар лавозимда ишлаган, катта мутахассис. Бу ташаббусга Ўзбекистон Миллий университети ва Ўзбекистон Техника университети ҳам қўшилди, чунки Беруний маҳалласи шу икки ўқув юртининг ўртасида жойлашган.\nТошкентнинг Олмазор туманида хусусий электр станцияси қуриш тўғрисида баённома.\nСтанция бизга ниҳоятда зарур, дейишди. Чунки университет бюджети электр ҳақини тўлашга сарф бўляпти. Айниқса, иситиш ва иссиқ сув масаласи муаммо. Биз таклиф қилган станция электр энергияси, иссиқ (буғ} ва ёзда совуқ ҳаво (кондиционерлар учун) ишлаб чиқаради. Лойиҳани шахсан президент қўллаб қувватлаган. Протоколга қўл қўйилган. Ўзбекэнергонинг учта бошқармаси бошлиқлари ҳам қўл қўйган. “Ўзбекэнерго”га, шаҳар, туман ҳокимларига топшириқ берилган. Масала ҳал бўлиб қолган вақтда тўсиқлар кўпайиб кетди. Ўғлимга нисбатан бир қатор ишлар бошланди ва натижада истиқболли лойиҳа тўхтаб қолди”.\n- Станцияни қуришга қонунлар изн бермадими ёки коррупцион тўсиқларми?\n“Бу ерда, албатта, коррупцион тўсиқлар ҳам бўлди. Бироқ асосан монополиянинг манфаатларига дуч келдик. Бу ерда манфаатлар зиддияти, 90 фоиз манфаатлар зиддиятидир. Монополия ўз позициясининг бир парчасиниям хусусий тадбиркорга бермоқчи эмас. Биз қурмоқчи бўлаётган станцияда ишлаб чиқариладиган энергия “Ўзбекэнерго”никидан қарийб икки баробар арзон бўлишини улар билиб турибди. Боз устига бу кичик станция буғ ҳам чиқаради. Биз қурадиган станция шу пайтгача бозорни эгаллаб турган монополистга рақобатчи бўлади. Монополист шуни истамади. Биз қаттиқ ҳаракатлар қилдик. Ҳукуматга ҳам чиқдик. Лекин кейинчалик шундай тўсиқлар пайдо бўлдики, уларни босиб ўтиш имконияти йўқ”.\nПрезидент изн бергани билан монополист қўйган тўсиқларни босиб ўтолмагани учун Беруний маҳалласида электр станциясини қуролмаган Анвармирзо Ҳусаинов, айтганларини мана бундай хулосалади:\n“Бундай ишга йўл берилиши керак. Биттаси пайдо бўлса, бунга ўхшаган юзлаб корхоналар пайдо бўлади, натижада монополия синади ва энергия тақчиллигига барҳам берилади. Бу ишни биринчи раҳбаримизнинг ўзи, қонунчиларимиз қилмаса, бизнеснинг кучи етмайди”.


ЎзА - 3 август куни кутилаётган об-ҳаво маълумоти\n02.08.2018 11:54 Чоп этиш версияси\n3 август куни кутилаётган об-ҳаво маълумоти\nРеспублика Гидрометеорология марказининг хабар беришича, 3 август куни Тошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 18-20 даража илиқ, кундузи 35-37 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 18-23 даража илиқ, кундузи 32-37 даража иссиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 18-23 даража илиқ, кундузи 33-38 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 18-23 даража илиқ, кундузи 33-38 даража иссиқ бўлади.\nҚашқадарё ва Сурхондарё вилоятларида ҳаво кам булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25 даража илиқ, кундузи 34-39 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 18-23 даража илиқ, кундузи 32-37 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 22-27 даража иссиқ бўлади.


02:04Европа лигаси. Ярим финал ўйинлари қачон бўлади? 18 01:55Европа лигаси. "Севилья" ва "Шахтёр" ярим финалга чиқди 28 01:40Златан "Милан"га "бўлажак Златан"ни олиб келди 1 01:24Браво "Манчестер Сити"дан "Бетис"га ўтади 0 01:12Хитой чемпионатидаги энг қиммат футболчилар 3 01:12"Манчестер Сити" Кулибали учун қанча тўламоқчи? 3 00:55Гаттузо ва "Наполи" шартномани узайтириши кутилмоқда 0 00:30Тухель қўлтиқтаёқларда "Аталанта"га қарши ўйинга жўнаб кетди 3 23:59РПЛ. "Локомотив" мавсумни ғалаба билан бошлади 4 23:32"Ювентус" "Арсенал"га футболчиларни алмашишни таклиф қилмоқда 3 23:13Абдураимов ҳамда Муртазоев "Бунёдкор"ни тарк этди 9 22:59Европа лигаси. "Вулверхэмптон" - "Севилья" ҳамда "Шахтёр" - "Базель" учрашувларининг асосий таркиблари маълум! 8 22:46Хуршид Ғиёсов "Бунёдкор" машғулотларига қўшилди 10 22:39Месси "Бавария"га қарши баҳсда қатнашиши мумкин 8 22:23Расман: "Тоттенхэм" илк трансферни эълон қилди 6


ЎзА - «Китоб байрами»да янги китоблар тақдимоти\n25.05.2018 18:10 Чоп этиш версияси\nБайрамона тадбирда янги китоблар тақдимоти ҳам ўтказилди. Улар Чўлпон номидаги нашриёт матбаа ижодий уйи томонидан тақдим этилган Наби Жалолиддинннинг “Тегирмон” ва Абдумажид Азимнинг “Қадр кечаси” китоблари бўлди.\nШунингдек, “Янги аср авлоди” нашриёт-матбаа маркази томонидан чоп этилган Иқбол Мирзонинг “Зарб” ва Улуғбек Ҳамдамнинг “Эски дунё ва янги мен” китобларининг ҳам тақдимотлари ўтказилди ва мазкур асарлар китобхонлар томонидан илиқ кутиб олинди.\nТақдимотда сўз олган китоб муаллифлари ижод намунасининг яратилиш жараёни, сюжети, асосий ғояси ҳақида маълумотлар бериб ўтди. Дастур сўнггида муаллифлар китобхонлар билан қизғин суҳбат қурди.


05 март 2021, Тошкент вақти: 09:15\nДейвис шаҳридаги Калифорния университети олимлари ҳайвон генетиги Элисон Ван Ининнаам етакчилигида қорамолларнинг шохсиз зотини яратиш устида ишламоқда.\nКўп ҳолатларда чорвадорлар қорамоллар бир-бирига ёки чўпонларга зиён етказиши олдини олиш учун уларнинг шохини олиб ташлайди. Аммо Ангус каби айрим мол зотлари шохсиз туғилади.\nШу сабаб шох йўқ бўлишига масъул генлар аниқланиши ортидан, Миннесотада жойлашган Recombinetics ширкати ходимлари молекуляр “қайчилар” ёрдамида кенг тарқалган Голштин-фриз қорамол зоти ДНКсини ўзгартирди. Хусусан, олимлар TALENs деб номланувчи технологияда фойдаланди. Натижада 2015 йилда икки шохсиз буқача туғилди. Уларнинг биридан бугунга қадар олтида бузоқ туғилди.\nУшбу моллар гўштини истеъмол қилиш хавфсиз эканлигини тасдиқлаш учун Ван Ининнаам АҚШ озиқ-овқат ва дорилар бошқармасига мурожаат қилган. Бошқарма олимлари буқаларнинг ДНКсини ўрганаётиб, уларнинг ДНКсини ўзгартиришда фойдаланилган плазмида кетма-кетлиги буқалар ДНКси таркибига қўшилиб қолганини аниқлашган. ДНКни таҳрир қилиш учун фойдаланиладиган плазмида одатда ўз-ўзидан йўқ бўлиб кетади. Аммо бу сафар ундай бўлмаган.\nАҚШ озиқ-овқат ва дорилар бошқармаси ходимларига кўра, ёт фрагмент ДНКга қўшилиб қолгани ҳайвон ёки уни истеъмол қилганлар учун хавфли, дегани эмас. Шундай бўлса-да, улар ген таҳрирлаш методларидан фойдаланаётиб, ДНКни яқиндан кузатиб бориш муҳимлигини таъкидлашди.\n2018 йилда Европа адлия суди ген таҳрирлаш асбоблари ёрдамида туғилган ҳайвонлар гени ўзгартирилган организм (ГМО) ўлароқ кўрилиши кераклиги ҳақида қарор чиқарди. Яъни, уларни тегишли идоралар маъқуллаши учун узундан-узоқ жараёндан ўтиш керак бўлади.\nДНКда кутилмаган материал аниқланиши ортидан Ван Ининнаам қолган беш буқани йўқ қилишга мажбур бўлди. Тирик қолган ягона ғунажин ҳам бола туғиб, синовлар учун сут берганидан кейин, эвтаназия қилинади.\nВан Ининнаам ген таҳрирлаш ёрдамида яна кўплаб мақсадларда, масалан, тобора исиб бораётган иқлим шароитида иссиққа чидамли молларни яратиш мумкинлигини айтди. Айни дамда Ван Ининнаам фақат эркак молларни кўпайтиришга йўл очувчи тажрибаларни ўтказмоқда. Бундан мақсад фақат кўп гўшт берадиган буқа подаларини ёки фақат сут берадиган сигир подаларини яратишдир.\nАммо бу каби ғояларни ҳамма ҳам маъқулламайди. Хусусан, генетик ўзгартирилган ҳайвонлар инсонлар учун хавфсиз эканлиги тасдиқланиб, улар синов ва маъқуллаш жараёнларидан муваффақиятли ўтган тақдирда ҳам, кўпчилик бундай моллардан олинган маҳсулотларни истеъмол қилишдан бош тортиши айтилмоқда.


hidoyat.uz – “Мовароуннаҳр” нашриётининг сайти - КИМКИ УЛУҒРОҚ, АНГА ХИЗМАТ КЕРАК...\nКИМКИ УЛУҒРОҚ, АНГА ХИЗМАТ КЕРАК...\nКексалик нуронийлик демакдир. Ҳаёт аччиқ-чучугини тотган инсонда комиллик сифатлари намоён бўлади. Барчани бирдек тушуниш, сабр, юмшоқлик каби фазилатлар инсонда йиллар давомида шаклланади ва улуғ ёшда айни юксакликка кўтарилади.\nЁши улуғ одам ҳар бир ишнинг оқибатини теран ҳис қила олади. Унда донишмандлик, оқиллик зоҳир бўлади. Инсон навқирон пайтида оловга ўхшайди. Марраларга тезроқ эришгиси келади, муаммоларни куч билан осонгина ҳал қилишни истайди. Натижада хатолар қилади. Аммо кексалик мақомига етганида бамисоли сокин уммонга айланади. Унинг бағри кенг бўлиб, ақли ҳикмат жавоҳирларига тўлади. Ҳар қандай чигалликни босиқлик ва ақл билан ечишни жуда яхши билади. Кўзлар нури қувватини йўқотади, лекин қалб назари дунё ҳақиқатларини кўраверади, чунки унда маърифат ёғдуси порлайди.\nИнсон умридаги ҳар бир давр комилликнинг ўзига хос босқичларидир. Агар ёшликдаги хатолар бўлмаса, кексаликдаги донишмандлик қаердан келиши мумкин? Шундай экан, ёшлар айб қилса, уларни қоралашга шошилмасдан, тарбиялаш лозим. Кексаларнинг жисмоний меҳнатга қувватлари етмаса, уларни қадрлаб, ҳақларини адо қилиш керак.\nРасулуллоҳ (соллаллоҳу алайҳи ва саллам) марҳамат қиладилар: “Агар орангизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар ёмғирдек ёғилган бўларди”. Демак, Аллоҳ таоло кексаларнинг дуоси ва гўдакларнинг бегуноҳлиги туфайли халқларни ўз паноҳида асрайди, турли бало-офатлардан омон сақлайди.\nАнас ибн Молик (розияллоҳу анҳу) ривоят қилган ҳадиси шарифда бундай дейилган: “Бир катта ёшдаги қария Набий (соллаллоҳу алайҳи ва саллам)ни йўқлаб келди. Қавм унга йўл очишда кечикиб қолди. Шунда Расулуллоҳ (соллаллоҳу алайҳи ва саллам): “Кичкинамизга раҳм қилмаган, каттамизни улуғламаган биздан эмас”, дедилар”.\nДемак, ёши улуғларга ҳурмат кўрсатишни, уларни қадрлашни Пайғамбаримиз (соллаллоҳу алайҳи ва саллам) амр қилмоқдалар.\nШу маънода, жорий 2015 йилнинг “Кексаларни эъзозлаш йили” деб эълон қилиниши замирида юксак инсонпарварлик, эзгуликка муҳаббат намоён бўлиб турибди.\nХалқимиз фарзандларни ҳамиша ёши улуғларни ҳурмат қилиш ҳисси билан тарбия этган. Яхши ишлар, савобли амаллар билан умр кечирган кексаларимиз барчамиз учун файзу ҳикмат конига айланадилар. Уларнинг суҳбатлари, ҳаёт ҳақидаги ўгитлари, қимматли маслаҳатлари ҳамиша тўғри йўлни топишда ёрдам беради. Улар жамики хайрли ишларда йўлбошчи бўлишган. Отахон ёки онахонларимизнинг фотиҳаларини олмасдан бирор ишга қўл урилмаган.\nҚадимда ота-боболаримиз пахсадан қурилган уйларда умргузаронлик қилган. Қиш ойлари уйларнинг томидаги қор кураб ташланган. Ўша чоғларда агар уйда ёши улуғ инсон бўлса, у киши бошқа хонага олиб ўтилмагунича, шу уйнинг томига чиқилмаган. Чунки бу ҳурматсизлик саналган. Бу кексаларга ҳурмат туйғуси бизнинг қон-қонимизга сингиб кетганининг бир исботидир.\nОта-оналаримиз кексалик ёшига етганларида уларга эҳтиром кўрсатиш, хизматларидан малолланмаслик, аксинча, ота-она истакларини адо этишда қойим туришни ўзимизга шараф деб билишимиз лозим.\nАллоҳ таоло бундай марҳамат қилади: “Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй инсон!) Агар уларнинг бири ёки ҳар иккиси ҳузурингда кексалик ёшига етсалар, уларга “уф!..” дема ва уларни жеркима! Уларга (доимо) ёқимли сўз айт!” (Исро, 23).\nДемак, ота-онага яхшилик қилиш ибодат каби улуғ иш экан. Сўнг ота-онанинг кексалик ёшига етишларига эътибор қаратилади: “(Эй инсон!) Агар уларнинг бири ёки ҳар иккиси ҳузурингда кексалик ёшга етсалар...” уларнинг улуғ ёшларга етмоқлари ҳам бир неъматдир. “...уларга “уф!..” дема ва уларни жеркима! Уларга (доимо) ёқимли сўз айт!”. Албатта, “уф!..” демаслик ҳақидаги ҳукм бежиз келаётгани йўқ. Чунки бу билан ота-она ўзларига ҳурматсизлик кўрсатилгандек ҳис қилиши ёки фарзандимнинг оғир ташвиши бормикан деб хавотирланиши мумкин. Ҳар қандай ҳолда ҳам уларга чиройли сўзларни айтишимиз керак.\nҲазрат Алишер Навоий “Ҳайрат ул-аброр” достонида бундай ёзади:\nКимки улуғроқ, анга хизмат керак,\nУлки кичикроқ, анга шафқат керак.\nЯъни, ким улуғ бўлса, унинг хизматини адо қилиш лозим, кичикларга эса шафқатли бўлиш маъқулдир. Умрини халқ хизматига бағишлаб, бугунги кунда ёшларга тўғри йўлларни кўрсатаётган ва ҳаёт сабоқларини бераётган кексаларимизни эъзозласак, бу гўзал ибрат келажак фарзандларимизга ҳам мерос бўлиб қолади.\nПскент тумани бош имом-хатиби\n879 марта ўқилган.


ЕИ: Спикернинг Президент ваколатларини Қирғизистон Республикаси Бош вазирига топшириши жиддий саволларни туғдирмоқда\nЕвропа дипломатияси раҳбари Жосеп Боррелл Қирғизистонда бўлиб ўтаётган воқеалар тўғрисида баёнот берди.\nЕвропа Иттифоқининг Қирғизистондаги делегацияси веб-сайтида эълон қилинган баёнотда таъкидланишича, Европа Иттифоқи парламент сайловлари натижалари яқинда бекор қилинганидан кейин президент Сооронбай Жээенбековнинг истеъфога чиқишини эътиборга олган.\n“Президентнинг ваколатлари ва вазифалари давлатнинг халқаро мажбуриятларига, шу жумладан қонун устуворлиги, инсон ҳуқуқлари ва асосий эркинликларига риоя қилинган ҳолда Қирғизистон Республикаси Конституциясининг қонунчилик доирасида бажарилиши жуда муҳимдир. Шу муносабат билан, Жўқорғи Кенгес Спикери томонидан президент ваколатларини Бош вазир Садир Жапаровга топшириши жиддий саволларни туғдиради, чунки Қирғизистон парламент ҳокимияти бўлиб, унда ҳокимиятнинг бўлиниши ҳурмат қилиниши ва сақланиб қолиниши керак ”, — деди Боррелл.\nУ мамлакатдаги барча сиёсий кучларни халқаро стандартларга мувофиқ ва ЕХҲТ / ДИИҲБ назорати остида янги, эркин, адолатли парламент ва президентлик сайловларини ташкил этиш учун фуқаролик жамияти иштирокида конструктив, инклюзив мулоқотга чақирди.\nТаъкидланишича, Европа Иттифоқи Марказий Осиё бўйича махсус вакили ва Қирғизистондаги ваколатхонаси орқали мамлакатнинг барча сиёсий кучлари ва халқаро ҳамжамият билан алоқада.\nБМТ Қирғизистонни Конституцияга мувофиқ мамлакат келажаги тўғрисида қарор қабул қилишга чақиради.\nБМТ Қирғизистондаги воқеаларнинг жадал ривожланишини диққат билан кузатмоқда, деди ташкилот вакили Стефан Дюжаррик Ню-Ёркдаги брифингда. Унинг таъкидлашича, БМТ Садир Жапаровнинг бош вазир этиб тайинланишини, шунингдек, президент истеъфога чиққандан кейин президент вазифасини ўз зиммасига олганлигини ҳисобга олган.\n«Сўнгги воқеаларни инобатга олган ҳолда биз Қирғизистондаги барча манфаатдор томонларни мамлакат келажаги тўғрисида қарорлар Қирғизистон конституциясига мувофиқ инклюзив ва ошкора тарзда қабул қилиниши учун барча ҳаракатларни қилишга чақирамиз», деди Дужаррик.\nШунингдек, у БМТ Бош котибининг Марказий Осиё бўйича махсус вакили Наталя Германнинг Бишкекка келганини ва манфаатдор томонлар билан бир қатор учрашувлар ўтказишини айтди.\n15 октябрда Президент Сооронбай Жеэнбеков президентлик лавозимидан истеъфога чиқди. У ўз мурожаатида Бишкекдаги ижтимоий-сиёсий вазият кескинлигича қолаётганини, тажовузкор ҳаракатлар сусаймаслигини ва истеъфога чиқиш талаблари давом этаётганини таъкидлади. У Қирғизистон тарихида қон тўкиб, ўз фуқароларига ўқ узган президент сифатида қолишни истамаслигини айтди, шу сабабли истеъфога чиқишга қарор қилди.\nАйни пайтда, пойтахтдаги Иссиқкўл меҳмонхонасида намойишчилар янги талабларни илгари суришди — Жўқорғи Кенгесни тарқатиб юбориш ва 13 октябрда ушбу лавозимга сайланган спикер Канатбек Исаевнинг истеъфоси.\nКейинчалик, Садир Япаров Ҳукумат уйида тарафдорлари олдида Жўқорғи Кенгес спикери давлат раҳбари вазифасидан истеъфога чиққани ва президент ваколатлари унга ўтганлигини айтди. «Қирғизистон» парламент фракциясининг раҳбари Нурбек Алимбеков, спикер Канатбек Исаевнинг партиявий аъзоси, бу маълумотни тасдиқлади ва Исаев ЖК спикери бўлиб қолаётганини қўшимча қилди.\n5 октябрдан бери Бишкекда норозилик акциялари тўхтамади. Оқ уй эгаллаб олингандан ва Садир Жапаров қамоқдан озод этилгандан сўнг, унинг тарафдорлари уни Бош вазир этиб тайинлашни талаб қила бошладилар. 14 октябрда парламент Садир Япаров бошчилигидаги ҳукумат тузилиши, дастури ва таркибини тасдиқлади. Шундан сўнг, Сооронбай Жээнбеков парламент сайловларидан сўнг истеъфога чиқишга тайёрлигини эълон қилди. Бироқ, Жапаровнинг тарафдорлари унинг дарҳол истеъфога чиқишини талаб қилишди.


Тожикистон 2021 йилда қуритилган мева экспортини икки баробар оширди • EastFruit\nБош саҳифа › Янгиликлар › Тожикистон 2021 йилда қуритилган мева экспортини икки баробар оширди\nТожикистон 2021 йилда қуритилган мева экспортини икки баробар оширди\nМуаллиф: EastFruit 1 Mar 22 28 Фев 22 026\n2021 йилда Тожикистон 15,553 миллион долларлик 41 397 тонна қуритилган мева экспорт қилди, дея хабар бермоқда “Ховар” ТМАА Республика Саноат ва янги технологиялар вазирлигининг Озиқ-овқат саноати бошқармаси бош мутахассиси Парвиз Раҳимов маълумотлари тақдим этилган ҳаволага таяниб.\nРеспубликада деҳқон хўжаликлари билан бир қаторда 24 та корхонада қуритилган мева ишлаб чиқарилмоқда.\n«Корхоналарнинг 5 таси Хатлонда, қолганлари Сўғд вилоятида жойлашган. 2021 йилда мазкур корхоналарда 6,7 минг тонна қуритилган мева ишлаб чиқарилади. Тожикистонда қуритилган мева ва консерва ишлаб ишлаб чиқариш даражаси йил сайин ортиб бормоқда, бу эса қўшни давлатларга қуритилган мевалар экспортини ошириш имконини беряпти. 2020 йилга нисбатан 2021 йилда қуритилган мевалар экспорти 2,2 баробар ошди. Ўтган йили 2020 йилга нисбатан 24 минг 363 тонна ва 8 652 миллион долларга кўп қуритилган мева экспорт қилинди”, дейди мутахассис.\nПарвиз Раҳимов таъкидлаганидек, қуритилган мевалар, асосан, Россия Федерацияси, Қозоғистон ва Узоқ Шарқ мамлакатларига юборилади. Хорижга, асосан, қуритилган ўрик, анжир, тут, майиз, шафтоли ва олхўри экспорт қилинади. Хандон писта ва бодом эса кам миқдорда жўнатилади.\n2019-2020 йилларда Тожикистон консерва маҳсулотларини ҳам экспорт қила бошлади.\nПарвиз Раҳимовнинг айтишича, “Оби Зулол” ва “Субҳи Ватан” корхоналари АҚШга мева консерваларини экспорт қилади. Гураоб маринади ва анзур пиёзи, айниқса, машҳур. Тожикистон жеми, мураббоси ва шарбатлари ҳам жуда харидоргир. 2021 йилда Тожикистон 208 минг мева-сабзавот экспорт қилди”, дея қўшимча қилди манба.\nТожикистоннинг ташқи савдо айланмаси 2021 йилда 2020 йилга нисбатан қарийб 40 фоизга ошиб, 6,4 миллиард долларга етди. Тожикистон Республикаси ҳукумати ҳузуридаги Экспорт агентлиги ташқи алоқаларни кенгайтириш ва маҳаллий маҳсулотларни илгари суриш, экспорт бозорларини излаш бўйича фаолиятни жадаллаштириш юзасидан иш олиб бормоқда.


МАЪРИФАТГА ЙЎЛ ОЧГАН ЗАМИН – "Sharq yulduzi" – "Звезда Востока"\nҚадим юнон солномачиси Истахри Самарқандни шундай таърифлаган: “Мароканд Суғди шундай жойки, у мен кўрган бошқа ҳеч қайси шаҳарларга ўхшамайди. Бирорта тепаликдан туриб атрофга қаралса, кўз фақат яшилликка тушади. Ҳар бир қалъа ва шаҳар ям-яшил дарахтлар қўйнида кўринади. Гўё яшил парчадан тикилган либоснинг ҳар қаерида ярқираб кўринган безаклардек, ариқлар, ҳовузлар ва чиройли қалъалар бор…” Қадим солномада ёзилган таърифлар асрлар ўтгани сайин янги-янги ифодалар билан бойиб бормоқда. Бугунги Самарқанд, бир сўз билан айтганда, илғор ўлкага айланган.\nБиламизки, жаҳон жамоатчилиги Ўзбекистонда тараққиётнинг шиддатли, янги босқичи бошланганини эътироф этмоқда. Дарҳақиқат, муҳтарам Президентимиз Шавкат Мирзиёев ташаббуси ва ғояси билан ишлаб чиқилган Ҳаракатлар стратегияси мамлакатни ривожлантиришнинг 2017-2021 йилларга мўлжалланган ҳаётий дастур эканлигини кўрсатмоқда.\nҚишлоқ хўжалиги ва саноатда ишлаб чиқариш, экспорт ҳажмининг ошиши, халқаро шартномаларнинг кўпайиши янги иш ўринлари яратиш баробарида мамлакат қудратини ҳам мустаҳкамламоқда, тизимли ўзгаришлар, янги фармонлар асосида бошқарув тизими такомиллашмоқда, “Халқ билан мулоқот ва инсон манфаатлари йили” Давлат дастури асосида аҳоли билан бўлаётган мулоқотлар жамиятга ўзига хос жўшқинлик бағишлаяпти. Одамларнинг ҳаётга муносабати ўзгармоқда.\nБу ўзгаришлар вилоятимиз ҳаётида ҳам кўзга яққол ташланмоқда. Ўтган йили 19 та қўшма корхона ташкил этилган бўлиб, вилоят бўйича уларнинг сони 263 тага етди. 2016 йилда вилоятнинг ташқи савдо айланмаси 1 миллиард 195 миллион АҚШ долларини ташкил этди. Экспорт ҳажми 2015 йилга нисбатан қарийб 1,5 баробар ошди. Бугунги кунда сабзавотнинг 33 фоизи, меванинг 38 фоизи, сутнинг 34 фоизи, гўштнинг 27 фоизи вилоятдаги маҳаллий корхоналарда қайта ишланмоқда. Вилоятда кичик бизнес ва хусусий тадбиркорлик соҳасининг ялпи ҳудудий маҳсулотдаги улуши 78 фоиздан юқори. Меҳнат билан банд аҳолининг қарийб 84 фоизи шу соҳада фаолият кўрсатмоқда. Бу ютуқлар билан чекланиб қолмасдан ана шу кўрсаткичларни икки-уч бараварга ошириш ва халқ фаровонлигини таъминлаш олдимизда турган энг муҳим вазифадир.\nТўғри, йил бошида тасдиқланган вилоятнинг иқтисодий дастурлари ижроси бўйича жорий йилнинг ўтган беш ойи давомида 263,2 миллиард сўмлик 537 та лойиҳа амалга оширилди ва бунинг натижасида 3869 та янги иш ўринлари яратилди. Бу яхши, албатта. Аммо олдимизда бундан-да жиддийроқ вазифалар турибди. Аввало, Президентимизнинг 14-15 апрель кунлари Самарқанд вилоятига ташрифи давомида белгилаб берилган вазифалар ва шу асосида ишлаб чиқилган дастур бўйича жорий йилнинг ўзида қиймати 1 триллион 882 миллиард сўмлик 2312 та лойиҳа амалга оширилиши ва 22 минг 589 та янги иш ўрни яратилиши лозим.\nПрезидентимизнинг 2017 йил 12 январдаги “Ургут, Ғиждувон, Қўқон, Ҳазорасп эркин иқтисодий зоналарини ташкил қилиш тўғрисида”ги фармонига асосан Ургут эркин иқтисодий зонаси фаолият бошламоқда. Бунинг учун Ургут, Пастдарғом, Нуробод туманлари ҳудудидан 816 гектар ер майдони ажратилди. Бу ерда умумий қиймати 250,2 миллион долларга тенг бўлган 83 та лойиҳа амалга оширилади. Иқтисодий зона ишга туширилиши билан 6 мингдан ортиқ янги иш ўрни яратилади. Ҳозир мазкур эркин иқтисодий зонада “Самарқанд синов ва сертификатлаштириш маркази” давлат корхонаси Ургут илмий ишлаб чиқариш маркази фаолият бошлаган. Марказ эркин иқтисодий ҳудудда тадбиркорлар томонидан ишлаб чиқарилаётган маҳсулот ва хизматларни сертификатлаштириш, сифат менежменти тизимини жорий этиш, юридик ва жисмоний шахсларга метрология хизмати кўрсатиш каби вазифаларни бажаради. Тадбиркорларга тезкор ва замонавий хизмат кўрсатиш мақсадида марказга зарур штатлар бирлиги ажратилди, лаборатория ускуналари ва техник жиҳозлар берилди. Энди ишбилармонлар ишлаб чиқараётган маҳсулотларини стандартлаштириш, сертификат олиш учун вақт йўқотиб Самарқанд ёки Тошкентга мурожаат қилишларига ҳожат йўқ. Бу борадаги барча хизматлар Ургутдаги марказ томонидан кўрсатилади. Қисқа вақт ичида тумандаги 20 га яқин корхона марказ хизматидан фойдаланди. Бир қатор саноат корхоналари мутахассислари сифат тизимини бошқариш бўйича ўқитилди.\nУргут эркин иқтисодий зонаси ҳудудида фаолият юритаётган “Аҳмад-Исроил текс” Ўзбекистон-Хитой қўшма корхонасида 30 турдаги пайпоқ ишлаб чиқарилмоқда. Ўтган йили фаолият бошлаган корхона йилига бир ярим миллион жуфт пайпоқ ишлаб чиқариш қувватига эга. Айни пайтда 50 ишчи меҳнат қилаётган корхонада жорий йилнинг учинчи чорагидан маҳсулотлар турини ошириш режалаштирилган. Маҳсулотнинг 40 фоизи экспортга йўналтирилади.\nАграр соҳада амалга ошираётган ишларимиз ҳам бугунги кун талабларига бериладиган жавоб бўлишига интилмоқдамиз. Бошоқли дон экинларидан бўшаган 102 минг гектар майдонда такрорий экин етиштирилади. Шунда йил охиригача хорижга 48 минг 725 тонна мева-сабзавот ва полиз маҳсулотлари экспорт қилинади. Шунинг ўзидан фермер хўжаликлари 140 миллиард сўмдан зиёд соф фойда олишлари кутилмоқда. Вилоят бўйича 10 минг 300 гектар майдонда интенсив боғ мавжуд. 2017 йилда Жомбой, Иштихон, Каттақўрғон, Пастдарғом, Пайариқ, Самарқанд, Ургут ва Қўшработ туманларининг дашт, чўл ва тоғолди ҳудудларида 2 минг 166 гектар майдонда ёнғоқ, 174 гектар ерда писта, 546 гектар ерда унаби, 154 гектар майдонда бодом кўчатлари экилди.\nПрезидентимиз Шавкат Мирзиёевнинг 2017 йил 29 мартдаги “Ўзбекипаксаноат” уюшмаси фаолиятини ташкил этиш чора-тадбирлари тўғрисида”ги қарори соҳада амалга оширилаётган ишларни янги босқичга кўтариб, пиллачилик корхоналари ва пилла етиштирувчилар учун кенг имкониятлар яратди.\nМазкур ҳужжатга мувофиқ, “Ўзбекипаксаноат” уюшмаси ва ҳудудларда пиллачилик тармоғи корхоналари фаолиятини мувофиқлаштирадиган бешта минтақавий жамият, туманларда эса “Агропилла” масъулияти чекланган жамиятлари ташкил этилди. Ушбу корхоналарга бир қатор солиқ имтиёзлари берилди. Шунингдек, ипак қурти парвариши билан машғул бўладиган касаначилар, фермерлар ва бошқа фуқароларга ҳам кўплаб енгиллик ва имтиёзлар тақдим этилди. Уй шароитида пилла етиштириш билан шуғулланадиган фуқаролар даромад солиғидан озод қилинди. Бир пилла мавсуми пиллачиларга пенсия тайинлашда бир йиллик иш стажи сифатида ҳисобланадиган бўлди. Айни дамда Самарқанд вилояти пиллакорлари жорий йилда Хитойдан келтирилган ҳамда маҳаллий пилла уруғчилиги корхоналарида тайёрланган 50 минг 700 қути ипак қуртини парваришлаб, юқори пилла ҳосили кўтардилар. Вилоятдаги “Агропилла” жамиятларида жорий йил қишлоқ хўжалик мавсумининг илк ҳосилини қабул қилиш ва қайта ишлаш корхоналарига етказиб бериш учун барча шароитлар яратиб берилди.\nШу ўринда Самарқандда “Мева-сабзавот маҳсулотларининг экспортини кенгайтириш ва рақобатни кучайтириш” мавзусида бўлиб ўтган бизнес форум ҳақида ҳам тўхталиш жоиз. Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси, АҚШ халқаро тараққиёт агентлиги (USAID), Германия халқаро ҳамкорлик ташкилоти (GIZ) ҳамда Самарқанд вилояти ҳокимлиги томонидан ташкил этилган форумда Афғонистон, Бельгия, Германия, Франция, Исроил, Латвия, Литва, Туркия, Украина ва Марказий Осиё давлатларидан келган тадбиркорлар, халқаро ташкилотлар экспертлари, юртимизда қишлоқ хўжалик маҳсулотлари етиштириш ва қайта ишлаш билан шуғулланувчи корхоналар вакиллари, фермерлар қатнашдилар.\nБизнес-форум мамлакатимиз қишлоқ хўжалик тармоғида маҳсулот етиштириш, уларни сақлаш, қайта ишлаш ва экспорт қилишда халқаро бозор талабларини ўрганиш, хорижий компаниялар билан алоқаларни мустаҳкамлаш ва янги ҳамкорлар топишга хизмат қилди. Тадбирда эркин иқтисодий зоналар – рақобатни ривожлантиришнинг асосий омили, мева-сабзавотни қайта ишлаш, агро-логистика тармоғида монополияни қисқартириш ва рақобат муҳитини мустаҳкамлаш, Марказий Осиё мамлакатларидан қишлоқ хўжалик маҳсулотларини экспорт қилишни кенгайтириш ва диверсификациялаш йўналишлари бўйича маърузалар тингланди, тақдимотлар ўтказилди. Бу борада Ўзбекистон амалиёти ва халқаро тажриба таҳлил этилди. Форум доирасида Самарқанд вилоятида тайёрланаётган мева-сабзавот маҳсулотлари кўргазмаси ўтказилди ҳамда вилоятнинг инвестициявий салоҳияти, хорижий ва хусусий сармоядорларга яратилган имкониятлар ҳақида атрофлича маълумот берилди.\nТадбирнинг иккинчи куни бизнес-форум иштирокчилари “Ургут” эркин иқтисодий зонасида бўлиб, бу ердаги корхоналарда мева-сабзавот маҳсулотларини қайта ишлаш, замонавий музлаткичларда сақлаш ва хорижга экспорт қилиш жараёнлари билан танишдилар. Ҳудуддаги корхоналарда ишлаб чиқарилаётган маҳсулотлар намойиш этилди.\nВилоят туризмини янада ривожлантириш масаласига алоҳида тўхталиш лозим. Чунки бу соҳани тараққий эттириш учун беқиёс имкониятлар мавжуд. Айни кунда Самарқандда юздан ортиқ меҳмонхона ва 80 дан ортиқ сайёҳлик фирмаси фаолият кўрсатмоқда. Аммо бу етарли эмас. Шунинг учун вилоят марказида “Samarkand city” эркин сайёҳлик ҳудудини барпо этиш бугуннинг кечиктириб бўлмас вазифасидир. Лойиҳага кўра, ҳудудда тўрт ва беш юлдузли бешта янги меҳмонхона, ресторанлар, истироҳат боғлари, павильонлар, савдо марказлари ва турли кўнгилочар масканлари қурилади, натижада яна 600 та иш ўрни яратилади.\nТуризм соҳаси унга ёндош бошқа тармоқларнинг ривожланишига ҳам туртки беради. Бунга Самарқанд шаҳридаги “Net Product Lux” масъулияти чекланган жамияти фаолиятидаги ўзгаришларни мисол қилиб келтириш мумкин. Замонавий технологиялар асосида кир ювиш кукуни, совун, идиш ва ойна тозалаш воситалари ишлаб чиқаришга мўлжалланган ҳамда кимёвий тозалаш шохобчаси фаолияти йўлга қўйилган мазкур корхонада жорий йилнинг иккинчи чорагидан меҳмонхоналарда фойдаланиладиган пойафзал ва халатлар ишлаб чиқариш цехи ҳам иш бошлади. Юртимизда туризм соҳаси ривожланиб бораётган бугунги кунда меҳмонхоналарда санитария-гигиена талабларидан келиб чиққан ҳолда бир марта фойдаланиладиган нарса-буюмларга талаб ортмоқда. Бундай маҳсулотлар асосан хориждан келтирилар эди. Корхонада янги йўналиш ташкил этишдан мақсад импорт ўрнини босувчи маҳсулотларни буюртмачиларга етказишдир. “Net Product Lux” масъулияти чекланган жамиятида келгусида меҳмонхоналар учун чойшаб ва сочиқ ҳам ишлаб чиқариш мўлжалланмоқда. Мазкур корхона фаолияти юртимиз тадбиркорларининг бугунги кун талабларига қанчалик ҳозиржавоб эканликларини тасдиқлайди.\nЯқинда вилоят ёшлари билан учрашдим. Мамлакатимизда ёшларга оид давлат сиёсатини амалга оширишга қаратилган кенг кўламли чора-тадбирлар ижросини таъминлаш, ислоҳотлар мазмун-моҳиятини ёшларга етказиш, уларнинг бу борадаги фикрларини эшитиш ҳамда жамият ҳаётидаги фаоллигини ошириш, ҳар томонлама қўллаб-қувватлаш мақсадида ташкил этилган тадбир туман ва шаҳар студиялари билан видеомулоқот тарзида ўтказилди. Учрашувда ёшларга оид давлат сиёсати доирасида вилоятда амалга оширилаётган лойиҳалар, ёшларнинг интилиши ва истеъдодини рўёбга чиқариш, ташаббус ва ғояларини қўллаб-қувватлаш борасидаги саъй-ҳаракатларга, галдаги вазифаларга эътибор қаратилди, барча туман ва шаҳарлардан ёшлар турли масалалар юзасидан бевосита менга ва бошқа мутасадди раҳбарларга мурожаат қилишди. Ҳар бир савол, масалага аниқ ва атрофлича жавоб берилиши билан бирга, ёшларни қийнаётган муаммоларни бартараф этиш бўйича зарур чора-тадбирлар белгиланди. Айниқса, коллеж ва олий ўқув юрти битирувчиларининг бандлигини таъминлаш, ёш оилалар ва ёш тадбиркорларга қадларини тиклаб олишларига кўмаклашиш масалалари атрофида кўплаб мулоҳазалар айтилди, фикрлар алмашилди. Ёшларимиз жуда фаол, ўзларининг кўп ижобий ишларга қодир эканликларини кўрсатишга интиладилар. Биз мана шу интилишларни қўллаб-қувватласак, келажагимиз учун пишиқ пойдевор қўйган бўламиз.\nВилоят ижодкорлари Самарқандда амалга оширилаётган ана шу ишлар мазмун-моҳиятини кенг оммага етказиш, тарғиб-ташвиқ қилишга муносиб ҳисса қўшмоқдалар. Мамлакатимизда амалга оширилаётган ислоҳотларни содда тилда аҳолига тушунтирмоқдалар. Бу янгиланишларни ўз асарлари ва оммавий ахборот воситалари орқали тараннум этмоқдалар. Шундай мақсадларда тузилган тарғибот гуруҳларининг жойлардаги учрашувлари чинакам ижодий фестивалга айланиб кетмоқда.\nСамарқанд азалдан дунёга маърифат таратган юрт. Устод Абулайс Самарқандий ҳузурида икки йил таҳсил олган Алишер Навоий Самарқандда гўзал асарлар ёзган, Бобур Мирзо ҳам ана шу кўҳна заминда ўзининг оташин мисраларини яратган. Ўтган аср бошида Маҳмудхўжа Беҳбудий ва Саид Ризо Ализода миллий матбуот тамал тошини айнан шу кўҳна кентда қўйган эдилар. Бугун воҳа аҳли шу заминда яшаб ижод қилган Мирий, Шавқий, Вола, Мамарасул Бобоев, Душан Файзий, Ҳайдар Яҳёев, Машраб Бобоев, Барот Бойқобилов каби адиблар меросига ҳурмат билан ёндашади. “Самарқанд ижодкорлари” библиографик альманахининг “Чўлпон” нашриётида чоп этилиши Ўзбекистон мустақиллигининг 26 йиллигига муносиб туҳфа бўлди.\nСамарқанд адабий муҳити бугун ҳам фаоллиги билан ажралиб турибди. Ўзбекистонда хизмат кўрсатган маданият ходими Хосият Бобомуродова ўтган йили “Ватан мадҳи” кўрик-танловининг республика босқичида совриндор бўлди. Кейинги йилларда “Юртни севмоқ саодати” номли икки жилдли альманах, “Зарафшон мавжлари”, “Ижод – кўнгил таскини”, “Ифтихоримсан, Ватан!” тўпламларининг босилиши вилоят адабий муҳити самарадорлигидан далолатдир. Шу кунларда эса Ўзбекистон Журналистлари ижодий уюшмаси вилоят бўлими “Самарқанд журналистлари” библиографик рисоласини нашрга тайёрламоқда. Кейинги икки йилда Уюшма аъзолари Фармон Тошев, Худойберди Комилов, Хуршид Нуруллаев, Зуҳра Бегим, Хўроз Абдусаломов, Ёрмуҳаммад Рустамовларнинг янги китоблари, меҳнат фахрийлари Нафас Дўсанов ва Ғайрат Бобоқуловларнинг тўпламлари, Ислом Шоир тўғрисидаги хотира китоби чоп этилди.\nСамарқанд адабий муҳити ўзининг тарихий илдизларига эга. Абдураззоқ Самарқандийнинг ўз даврида яшаган уч юзга яқин ижодкор ҳақида ёзган “Тазкират ул-шуаро” китоби ҳозирги кунгача ўзбек адабиёти тарихининг ноёб дурдонаси ҳисобланади. Академиклар Воҳид Абдуллаев Алишер Навоийнинг, Ботурхон Валихўжаев эса Бедил ва Хўжа Аҳрор Валийнинг илмий-адабий меросини тадқиқ этишда эътиборга молик ишлар қилдилар. Профессорлар Нуриддин Шукуров, Саъдулла Мирзаев, Исроил Мирзаев, Ҳотам Умуров ўзбек адабиётшунослигига муносиб ҳисса қўшдилар.\nБир пайтлар Пошали Усмон Гётенинг “Фауст” асарини немисчадан ўзбек тилига таржима қилгани адабиётда катта воқеа бўлганди. Эндиликда кўплаб хорижий адабиётлар Самарқанд давлат чет тиллар институтида шаклланган таржима мактабида беш тилда таржима қилинмоқда. Ўзбек адиблари асарлари ҳам рус, инглиз, хитой, корейс ва бошқа тилларга ўгирилмоқда.\nАдабиёт ҳақида гап кетар экан, Президентимиз Шавкат Мирзиёевнинг “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиши адабий муҳитни янги поғонага олиб чиқишда муҳим аҳамият касб этаётганини айтиш жоиз. Ўтган йили “Самарқанд китоб олами” мажмуасининг очилиши кўҳна шаҳарда янги маърифат ўчоғига асос бўлди. Бу ерда ҳар ҳафтада китобхонлар ва кенг жамоатчилик иштирокида китоблар тақдимоти ўтказилади. Ўзбекистон Ёзувчилар уюшмаси аъзолари ҳар йили икки марта туманларда ёш ижодкорлар билан амалий семинарлар уюштирмоқда. Куни-кеча мазкур мажмуада “Адабиётга эътибор – маънавиятга, келажакка эътибор” шиори остида китоб байрами бўлиб ўтди. Тадбир доирасида юртимиз нашриётларида чоп этилган адабий, илмий, ижтимоий-сиёсий ва энциклопедик йўналишдаги китоблар тақдимоти, ноширлар, шоир ва ёзувчилар билан учрашувлар, мушоиралар ўтказилди.\nТошкентда очилган “Ўзбекистон маданий мероси – халқлар ва давлатлар ўртасидаги мулоқотга йўл” мавзуидаги халқаро илмий-маданий конгресснинг Самарқандда давом этгани ҳам рамзий маънога эга деб биламан. Анжуманда хорижий ва маҳаллий олимлар, халқаро экспертлар ўзбек халқ амалий санъати анъаналари, Шарқ ва Ғарб ўртасида маданий алоқаларни йўлга қўйишда Буюк ипак йўлининг ўрни, Мовароуннаҳр китобат санъати бўйича маъруза ва тақдимотлари билан иштирок этишди. “Ўзбекистон маданий мероси дунё тўпламларида” лойиҳаси доирасида чоп этилган китоб-альбомларни нашрга тайёрлаш жараёни ҳақида сўз юритишди. “Конигил мерос” корхонасида Самарқанд ипак қоғозини қадимий анъаналар асосида тайёрлаш жараёни билан танишишди, хаттот ва миниатюрачи рассомлар кўргазмасини томоша қилишди. “Боғишамол”да ташкил этилган миллий мусиқа кечаси, “Ўзбекистон мусиқий мероси” китоб-альбоми тақдимоти ҳам меҳмонларда катта таассурот қолдирди. Халқаро анжуман Самарқанд оқшомида Регистон майдонида намойиш этилган “Ўзбекистон маданий мероси – умумбашарият хазинаси” номли мусиқий томоша билан якунланди.\nБулар – Самарқанднинг бугунги куни. Вилоятнинг эртанги куни эса айни дамда амалга оширилаётган ишлардан кутилаётган ижобий натижаларда кўринади. Зеро, вилоятимиз меҳнаткашларининг интилишлари ҳам ижобий натижаларга қаратилган.\nИзимда из қолмас изингдан ўзга\nҲаким Сатторий. Инсон феъл-атвори сиралари\nOktabr 14, 2014 Oktabr 14, 2014 Шарқ юлдузи\nDekabr 10, 2014 Dekabr 5, 2014 Шарқ юлдузи


“Зулму қийноқларга дучор бўлганларидан сўнг Аллоҳ йўлида ҳижрат қилган зотларни албатта, бу дунёда ҳам гўзал (гўшаларга) жойлаштирурмиз. Энди охират ажри мукофоти янада каттароқ эканини (одамлар) билсалар эди!” (Наҳл, 41).\nИккинчиси: гуноҳ-маъсиятларни тарк этиш. Шу маънодаги ҳижрат тўғрисида Пайғамбаримиз Муҳаммад (соллаллоҳу алайҳи ва саллам) бир қатор кўрсатмаларни баён қилганлар. Жумладан, Имом Бухорий ривоят қилган ҳадисда У зот: “Тили ва қўлидан мусулмонлар саломат бўлган инсон ҳақиқий мусулмондир. Аллоҳ таоло қайтарган нарсаларни тарк қилган инсон ҳақиқий муҳожирдир”, дейдилар. Ақидапараст гуруҳлар эса ҳижрат тушунчасини ўз мафкуравий қарашларига мос равишда нотўғри талқин қилмоқда.\nМазҳабсизлик. ХХ аср сўнгида мусулмон оламида Ислом ниқоби остида яна бир янги таҳдид – мазҳабcизликка чақирувчилар тоифаси намоён бўлди.\nҚуръонда “куфр” сўзи бир неча ўринларда келган. Бир жойда кофирликни билдирса, бошқа жойда ношукрликни ифода этади. Аллоҳ таоло киши изтирорий ҳолатда, яъни мажбурланган пайтда “куфр” сўзини айтиб қўйса, уни азобламаслигини ҳам баён қилган. Бу борада Савбондан (розияллоҳу анҳу) Набийнинг (соллаллоҳу алайҳи ва саллам): “Менинг умматимнинг хато қилган, эсдан чиқарган ва мажбурланган ҳолатда қилган ишидан қалам кўтарилди”, деган машҳур ҳадис ривоят қилинади.\nМусулмонни кофирга чиқаришдан келиб чиқадиган хатарлар боис Қуръон ва Суннада бировларни кофирга чиқаришдан қайтарилади. Аллоҳ таоло бундай дейди: “Эй имон келтирганлар! Аллоҳ йўлида сафарга чиққанингизда аниқ иш тутингиз! Сизларга салом берган (ёки таслим бўлган) кишига бу дунё матоҳини (ўлжани) кўзлаб: “Мўмин эмассан”, демангиз! Аллоҳнинг ҳузурида кўп ўлжалар (бордир). Илгари сизлар ҳам шундай (имонингизни сир тутар) эдингиз, (сўнгра) сизларга Аллоҳ неъмат ато этди. Бас, аниқлаб иш тутингиз! Албатта, Аллоҳ (барча) ишларингиздан хабардордир” (Нисо, 94).


“ХОВОСОБОД” ҚИШЛОҒИ ОБОД ВА ГЎЗАЛ ГЎШАГА АЙЛАНДИ – Сирдарё вилояти касаба уюшмалари ташкилотлари бирлашмаси Кенгаши\n26/03/2018 sirdaryo 0 Comments\nТожикистон билан чегарадош Ховос туманининг энг чекка Ховособод маҳалласи тарихи жуда бой. Ховос тепалигидан топилган қадимий обидалар унинг 2, минг йиллик тарихга эгалиги, Эски Ховос шаҳри Буюк Ипак Йўли йўналишида жойлашганлигидан далолат беради. Бу ерда қазилма ишларини олиб борган А. Грицина раҳбарлигидаги архелогоглар отряди Юнон девори, антик асрга даҳлдор тегирмон тоши қолдиқлари ва Х11 асрга тегишли шамдонни топишди. Қадимда ҳар жиҳатдан обод ва ўзига хос тарихга эга бўлган Эски Ховос шаҳри- қўрғонига соҳибқирон Амур Темур, темурий шаҳзода, улуғ шоир Захриддин Муҳаммад Бобурларнинг қутлуғ қадами етган.Бу ерда мозийга даҳлдор қутлуғ қадамжорлар, еттинчи асрга оид Саъду Сайид зиёратгоҳи бор.Эски Ховос шаҳри харобаларидан топилган ноёб археологик манбалар чуқур тадқиқ қилинди. Буларнинг самарасида А. Грицина ва М. Содиқовларнинг “ Эски Ховос ва унга қўшни ҳудудлар қадим ва ўрта асрларда” деб номланган китоби чоп этилди. Эски Ховос тепалиги ЮНЕСКО томонидан қадимий жой сифатида рўйхатга олинди.\n2509 нафар аҳолининг 90 фоизини тожик миллати вакиллари ташкил этадиган “Ховособод “қишлоғи кейинги йилларда эътибордан четда қолган, қаровсиз ҳолатга келиб қолганди. Қишлоқда газ қувурлари ишдан чиққан, электр таъминотида узилишлар рўй бериши натижасида кўчалар кечаси қоронғи зимистонга айланганди. Ички йўллар бутунлай яроқсиз ҳолга келганлиги боис қиш ойларида лой –балчиқли кўчаларда юриб бўлмасди. Кўп қаватли уйларнинг томидан чакки ўтиб, иситиш тизимлари деярли ишламасди.\nБу ерда аҳоли фаровон яшашашига тўсқинлик қилаётган муаммолар кўп йилдан бери ўз ечимини топмаётган, боз устига чегаранинг нариги томонидан яшаётган қариндош-уруғлар билан борди келди қариндошлик алоқалари деярли узилиб қолганди. Президентимизнинг энг чекка қишлоқлардаги аҳоли яшаш шароити, туриш-турмуши, уларнинг муаммо ва ташвишлари билан қизиқиб, бу ҳуҳудларга ҳам катта эътибор, ғамхўрликлар кўрстаётганлиги Ховособод маҳалласида аниқ –тиниқ юз кўрсатди. 2018 йилнинг февраль ойида Ховособод маҳалласини ижтимоий-иқтисодий ривожлантириш бўйича “ Йўл харитаси” ишлаб чиқилди. Ўтган 26 йил ичида қаровсиз қолган қишлоқда катта бунёдкорлик, ободонлаштириш ва кўкаламзорлаштириш ишлари бошлаб юборилди. Туманнинг барча ҳудудларидан ҳашарчилар келиб, енг шимариб ишладилар. Қишлоқдаги ёшу қари оёққа туриб, бунёдкорлик, ободонлик ишларида фаоллик кўрсатдилар. Бир ярим ой ичида қишлоқда 25 йил ичида ечилмаган муаммоларга жавоб топилди. Ховосободга бу йилги баҳор, Наврўз ўзгача файзу барака олиб келди. Қишлоқдаги 26 км. ички йўлларга тош тўкилиб, созланди. 12 та икки қаватли уйлар капитал таъмирдан чиқарилди. Чириган газ қувурлари янгиларига алмаштирилиб хонадонларда “зангори олов” порлай бошлади. Синган, ишдан чиққан симёғочлар ўрнига янгилари ўрнатилди, Кўчаларга электр ёритқичлар қўйиб чиқилди. Қўрғондаги 4 умумтаълим мактаби, катта стадион, ёзги дам олишт клуби таъмирланирланди. Қишки клуб, болабар боғчасини таъмирлаб, созлаш ишлари давом эттирилаяпти. Кўчалар, йўлларнинг бўйлари, аҳоли томорқаларига 15 минг тупдан зимёд мевали дарахт, гул кўчатлари ва арча ўтқазилди. 11 та кам таъминланган оилаларнинг уйлари ҳомий ташкилотлар томонидан таъмирлаб берилди.\nҚабристон ва Ховос тепалигини ободонлаштириш, кўкаламзорлаштириш бўйича ҳам дил қувонадиган ишлар амалга оширилди. Тожикистон давлати билан ўртадаги чегаранинг очилиши эса қишлоқ одамларининг қалбига нур олиб кирди. Икки томонда яшаётган опа -сингил, ака -ука, ота -бола- жигарлар 25 йиллик айриликдан кейин яна топишдилар. Қон – қардошлик алоқалари яна мустаҳкамланди. Қисқа даврда олиб борилган катта қурилиш, ободонлаштириш ишлари қишлоқнинг қиёфасини бутунлай ўзгартириб юборди. Кечагина кқаровсиз бўлган, ташландик ҳолга келиб қолган Ховособод бугун обод ва гўзал гўшага, яшаш тарзи, туриш турмуши янгиланган, шаҳарлардагидан қолишмайдиган масканга айланди. Қишлоқда ким билан гаплашиб, гурунглашманг, қалбида севинч, озод ва тинч юртда яшаётганидан розилик ҳисларини туясиз.\n-Авваллари кўчаларимиз зимистонлигидан кечаси юролмасдик,- дейди уй бекаси Раъно Кенжаева, -Кўчаларимизга тунги ёритқичлар ўрнатилиб, бир ярим ой ичида жуда катта ободонлаштириш, қурилиш, таъмирлаш ишлари олиб борилгач қишлоғимиз қиёфаси бутунлай ўзгариб кетди. Ҳамма қулайликлар бисёр, шаҳарлардан қолишмайдиган масканга айланди. Ўзбекистон Республикаси Президенти виртуал қабулхонасининг мудири Турсунхон Худойбергеновнинг ўзи икки марта келиб, муаммоларимизни ўрганиб кетганлиги ҳам мамлакатимизда халқ манфаатлари ҳамма нарсадан устун этиб қўйилганлигини билдиради. .Шундай эътибор, ғамхўрлик учун Презимдентимиздан чексиз миннатдормиз..\nКеча Ховособод маҳалласида Ховособод қишлоғида амалга оширилган ижтимоий-иқтисодик ривожлантириш “Йўл харитаси” тақдимоти ва Наврўз байрамига бағишланган байрам тадбири бўлиб ўтди. Тадбирда вилоят ҳокимлиги вакиллари, вилоят ташкилотларининг раҳбарлари, кекса отахон ва онахонлар, бунёдкорлик ишларида фаол қатнашган Ховос тумани ҳудудларидан келган вакиллар, Тожикистон Республикаси Зафаробод тумани ва Сух вилоятида яшаб, истиқомат қилаётган бир гуруҳ меҳмонлар, оммавий ахборот воситаларнининг вакиллари иштирок этдилар.\nҚайта таъмирланиб, янгитдан ўзгача қиёфа касб этган мактаб стадионида карнай –сурнай садолари баралла янграйди. Стадионга тўла ёшу қарининг кўзларида қувонч порлайди. Бир ярим ой ичида қаровсиз қишлоқнинг чинакам шаҳарчага айланга нидан севиниб, қувонмай бўладими?! Вилоят ҳокими Гафуржон Мирзаев ва Ўзбекистон Республикаси Президенти давлат маслаҳатчисининг биринчи ўринбосари Улуғбек Муҳамадиевлар Ховосободликларни бугун барча шарт –шароитларга эга, шаҳарлардек гўзал қишлоқда яшаш бахтига эга бўлганлиги, Наврўз қишлоқ аҳлига ўзгача шоду хуррамлик олиб келганлиги билан чин дилдан қутлаб, уларнинг оиларига омонлик, турмушларига янада фаровонлик,ўзбек ва тожик халқлари ҳамжиҳатлигига бардавомлик тиладилар. Байрам шодиёнаси Ховосободликлар учун чинакам тўю тантанага айланиб кетди. Даврага ёш келин- куёв Жамшид Умрбоев ва Мадина Умрбоевалар лоҳида жиҳозланган электромобилда кириб келишди. Барча қари-ю ёш ўринларидан туриб келин –куёвни олқишлади. Вилоят ҳокими ёш келин-куёвни бахт тўйлари билан қутлаб, ҳаётлари фаровон, турмушлари ширин бўлиши истагини билдирди. Вилоят имом хатиби Мўминжон Усмонов Қуърон тиловат қилиб, янги оилага бахт –саодат, юртимизга тинчлик-хотиржамлик, ўзбек ва тожик ҳалқлари дўстлиги, қон –қардошлигига абадийлик тилади.\nЗафаробод тумани “ Нуроний” жамғармаси раиси Зуҳриддин Рустамов Тожикистон Республикасидан келган меҳмонлар номидан сўз олиб, тожик ва ўзбек халқлари қон-қардошлик алоқалари янада мустаҳкам бўлиши истагини билдирди. Абдураҳмон Жомий ва Алишер Навоий давридан чуқур илдиз отган бу биродарлик иншиоллоҳ абадий бўлғусидир. Икки давлат раҳбарларининг бу борада олиб бораётган хайрли ишлари, иқтисодий, сиёсий ва маданий соҳаларда ўрнатилаётган алоқалар янги босқичга кўтарилганлиги тожик ва ўзбек халқлари фаровонлиги ва албатта, ҳамжиҳатлигига хизмат қилади.\nҚишлоқда Наврўз тантанаси катта шодиёналик билан нишонланди. Тошкентдан келган санъаткорлар Фарҳод Саидов, Ҳосила Раҳимова, вилоятда яшаб, ижод қилаётган хушовоз хонандалалар дилрабо қўшиқлари билан Ховосободликларнинг дилларига ўзгача хушнудлик бахш этишди.\nНаврўз байрами, қардош биродарларнинг меҳмонновозликлари меҳр-мурувват ва саховат байрамига айланди. 25 дан ошиқ кам таъминланган оилаларга вилоят ҳокимлиги ва ҳомий ташкилотларнинг эсдалик совғалари гилам ва кўрпа –тўшаклар тарқатилди. Кексалар, ногиронлар ҳолидан хабар олиниб, хайрия сумалаги улашилди.Диллардаги шодумонлик қишлоқнинг файзига яна файз қўшди, эртанги кунга ишончни янада мустаҳкамлади.\n–Шундай тинч юртда яшаётганимиздан чексиз бахтиёрмиз, – дейди Ховособод маҳалла фуқаролар йиғининг динийғ маърифий ишлар бўйича маслаҳатчиси Эътибор Қурбонова.- Ён –атрофимизда яшаётган ўзбеклар билан қуда –анда бўлиб кетганмиз. Истагим шуки, бу қон-қардошлик торлари асло узилмасин, Бахтимизга икки давлатнинг раҳбарлари сог-омон бўлсин.\nБозорбой БЕКМУРОДОВ,“Qishloq hayoti” мухбири.\n← БОШЛАНҒИЧДА НАВРЎЗ КУНЛАРИ\nБИЗГА ЯРАТИЛАЁТГАН ИМКОНИЯТЛАРДАН МАМНУНМИЗ →


Тошкент вокзалида хорижлик сайёҳлар учун “яшил йўлак“ жорий қилинди - Халқ сўзи\nТошкент вокзалида хорижлик сайёҳлар учун “яшил йўлак“ жорий қилинди\n12:32 02 Август 2018 Ҳужжатлар\nТошкент Марказий вокзалида “яшил йўлак” жорий этилди. Бу ҳақда “Ўзбекистон темир йўллари” матбуот хизмати “Халқ сўзи“га маълум қилди.\nЭндиликда юртимизга ташриф буюрган хорижий сайёҳлар вокзалда ташкил этилган “яшил йўлак” орқали ҳаракатланиш имкониятига эга. Сайёҳ мазкур йўлакдан ўтганда, ҳужжатларни расмийлаштириш, божхона кўригидан ўтиш каби жараёнлар тез ва сифатли амалга оширилади.\n“Бу ортиқча оворагарчиликларнинг олдини олиш, вақтни тежаш ва мижозларга сифатли хизмат кўрсатишга замин яратади“, дейилади компания хабарида.


ТИНЧЛИК — ФАРОВОНЛИК ОМИЛИ - Ўзбекистон овози газетаси\nХалқимиз юрт тинчлигини улуғ неъмат, қут-барака, тараққиёт гарови, орзу-интилишлар, эзгу ниятлар рўёбининг муҳим кафолати, деб билади. Шунинг учун ҳам дуога қўл очилганда аввало Яратгандан элу юртимизга тинчлик-омонлик, яхшилик ва тўкинлик сўралади.\nПрезидентимиз Ислом Каримовнинг «Ўзбек халқига тинчлик ва омонлик керак» номли рисоласида тинчлик қадри, тинчликни асраш, бугунги нотинч ва таҳликали даврда мамлакат барқарорлиги, халқимиз ҳаётининг осойишталигини сақлаш масалалари ҳақида чуқур мулоҳаза юритилган. Бу борадаги далзарб ҳаётий ғоялар илгари сурилган.\nЎзбекистон ХДП Марказий Кенгаши томонидан ташкил этилган «Юртимизда ижтимоий барқарорлик ва халқ фаровонлигига эришиш гарови» деб номланган давра суҳбати Президентимизнинг мазкур рисоласи мазмун-моҳиятини ўрганишга бағишланди.\nТадбирда иштирок этган Олий Мажлис Қонунчилик палатаси депутатлари, Тошкент шаҳар, туман партия кенгашлари фаоллари ва ёшлар мамлакатимизда виждон эркинлиги таъминлангани, миллий ҳамда диний қадриятлар эъзозланаётгани ўзаро ҳурмат ва ҳамжиҳатлик муҳити қарор топишида муҳим омил бўлаётганини таъкидлашди.\n– Тинчлик фаровонликнинг муҳим омилидир, – деди ЎзХДП Марказий Кенгаши раиси ўринбосари Шарбат Абдуллаева. – Осойишта юртда юксалиш бўлади, фаровон эл тараққиёт сари интилади. Бугун биз Истиқлол шарофати билан эришган саодатли, файзли кунларда хотиржам иш жойимизга борамиз, яхши кайфият билан оиламиз бағрига қайтамиз. Жамият равнақи йўлида меҳнат қилиб, фарзандларимиз камолидан қувонамиз. Буларнинг ҳаммаси юртимизда ҳукм сураётган тинчлик-омонлик самараси, албатта.\nТинчликни қадрлаш, асраб-авайлаш учун, аввало, миллатимизга хос меҳр-оқибат, аҳиллик, ўзаро ҳурмат-иззат сингари фазилатларни юртдошларимиз қалбида янада мустаҳкамлаб, ёш авлод онгига сингдириб бориш даркор. Бу эртанги кунимиз янада ёруғ бўлиши, эзгу мақсадларимиз ижобатини таъминлайди.\n– Тинчлик – бебаҳо неъмат, унга эришиш, уни сақлаб қолиш бугунги кун учун осон эмас, – деди Олий Мажлис Қонунчилик палатаси депутати, ЎзХДП фракцияси аъзоси Абдуғаффор Қирғизбоев. – Давлатимиз мустақил тараққиёт йўлида дунёнинг ҳавасини келтирадиган ютуқ ва марраларга эришмоқда. Уларнинг негизини юртимиздаги тинч ва осуда ҳаёт, тотувлик, ўзаро меҳр-оқибат ва ҳамжиҳатлик каби фазилатлар ташкил этади. Буларни асраб-авайлашда ҳамиша ва ҳар қандай вазиятда огоҳ бўлиб яшаш, Ватанимиз шуҳратига шуҳрат қўшишга интилиш зарур.\nГлобаллашув, деб аталган мураккаб даврда яшаяпмиз. Ахборот хуружи авж олмоқда. Шу боис воқеликка зийраклик ҳамда теран мушоҳада билан қараш, жаҳонда ва ён-атрофимизда кузатилаётган маънавий таҳдид ва хатарларни тўғри баҳолаб, улардан тегишли сабоқ чиқариб яшаш керак. Юртимизда тинчлик-осойишталикни таъминлаш йўлида давлатимиз томонидан катта иш олиб борилаётгани бизнинг бахтимиздир. Шундай экан, тинч, осойишта ва фаровон ҳаётнинг қадрига етиб, тараққиётга ҳисса қўшмоғимиз лозим.\n— Тинчлик ва осойишталикни асраб-авайлаш, ҳимоя қилиш биз ёшларнинг муқаддас бурчимиздир, – деди Юнусобод туман партия кенгаши раиси ўринбосари Лазиз Тўраев. – Бу йўлда барчамиз янада жипс бўлиб, бирдамлик ва ҳамжиҳатлик, меҳр-оқибат тушунчаларини ёшлар онгига янада чуқурроқ сингдириб боришимиз керак. Партия аъзоларининг дунёқарашини, ҳаётга, ён-атрофимизда юз бераётган воқеаларга холис муносабатини шакллантиришга хизмат қиладиган ҳаётий лойиҳаларни амалга оширишимиз керак бўлади. Зеро Ўзбекистон Халқ демократик партияси мамлакатдаги ижтимоий барқарорлик, ижтимоий бирдамлик ғояларини кучайтириш асосида фаолият олиб боради.\n– Тинчлик қарор топган юртда хотиржамлик ҳукм суради, фарзандлар эмин-эркин камолга етади, – дейди Жисмоний тарбия институти талабаси Гўзал Қодирова. — Биз ана шундай озод ва обод Ватанда ўсиб-улғаймоқдамиз. Эришган ҳар бир ютуғимиз, марраларимиз бизга берилаётган имконият ва яратилган шарт-шароит туфайлидир. Зеро олдимизга қандай режа ва мақсадларни қўймайлик, барча орзу-интилишларимизни амалга оширишнинг ягона шарти бу – тинчлик ва осойишталикдир. Биз доимо ана шу имкониятлардан самарали фойдаланган ҳолда жамиятимиз ривожига ҳисса қўшишга интиламиз.\nДавра суҳбати иштирокчилари мамлакатимиз мустақиллигини кўз қорачиғидай асраш, жаҳонда рўй бераётган турли низо ва қарама-қаршиликларнинг мазмун-моҳиятини аҳолига, хусусан, ёшларга тўғри тушунтириш масалаларига бағишланган мана шундай мақсадли тадбирларни янада кўпайтириш зарурлигини таъкидлашди. Тинчлик ва осойишталикни мустаҳкамлаш, ёшларни турли мафкуравий хуружлар таъсиридан ҳимоялашда партия ташкилотлари олдида турган муҳим вазифалар ҳақида сўз юритилди.


Шоҳимардонни Қорабоққа айлантиришдан ким манфаатдор?\nРоссиядаги баъзи оммавий ахборот воситалари Ўзбекистоннинг Қирғизистон ичидаги Шоҳимардон анклави иккинчи Қорабоғ бўлиши мумкинлиги ҳақида жар солмоқда.\nРоссия ОАВ ва Интернет сайтларини кузатиб, Шоҳимардон анклави бу мамлакат журналистларини анча қизиқтириб қўйганига гувоҳ бўлиш мумкин.\n25 октябрда “Фергана.ру” сайтида эълон қилинган “Шоҳимардон иккинчи Қорабоққа айланадими?” сарлавҳали мақола киши эътиборини тортади. Унда баъзи таҳлилчилар ҳатто анклав баҳонасида Ўзбекистон билан Қирғизистон ўртасида уруш чиқишини мумкинлигини башорат қилган.\nГарчи сайт бош муҳаррири Даниил Кислов воқеалар бундай ривожланиши эҳтимолдан йироқлигини айтса-да, Россия ҳарбий фанлар академияси этнопсихологи полковник Владимир Попов Қирғизистоннинг Ўзбекистонга ҳудудий талаблари охир-оқибат ҳарбий зиддиятга олиб келиши мумкинлигини таъкидлайди.\nРоссиялик таҳлилчиларнинг билдиришича, Қирғизистоннинг асосий ҳарбий бўлинмалари Шоҳимардонга яқин жойлашган. Улар анклавдан Ўзбекистонга борадиган ягона йўлни осонгина тўсиб қўйиши мумкин. Ўзбекистон Қуролли кучлари бомбардимончи авиацияга ва десант бригадаларига эга. Бу эса зарур бўлганда ўзбек армиясининг душман ҳудудидаги муҳим объектларни қўлга киритиши ва Шоҳимардонни ўз назоратига олишига имкон беради.\nКўриниб турибдики, моҳиятан олиб қаралганда, россиялик таҳлилчилар Шоҳимардонни чиндан ҳам иккинчи Қорабоққа айлантириш режасини таклиф қилмоқда.\nХўш, Россия ОАВда бундай мазмундаги мақолалар кўпайишига сабаб нима? Нега улар урушни башорат қилмоқда? Балки бу Россия махфий хизматларининг ишидир?\nЎзбекистонлик сиёсатшунос Комрон Алиевнинг фикрича, рус матбуотида бу тахлитдаги мақолаларнинг пайдо бўлиши Россиянинг Марказий Осиёда юргизаётган ниҳоятда фаол, буни агрессив ҳам дейиш мумкин, сиёсатининг натижасидир. Чунки уларни минтақа давлатлари ўртасидаги келишмовчиликдан Россия қандай манфаат кўриши масаласи қизиқтиради.\nҚирғизистон Бош вазири ўринбосари Бозорбой Мамбетовнинг “Озодлик” мухбирига билдиришича, Шоҳимардан масаласи икки давлат чегараларини делимитация ва демаркация қилиш асносида кўриб чиқилади. Россиялик таҳлилчилар илгари сураётган йўллар хомхаёлдир.\n“Россия сариқ матбуоти Қорабоғ ва ҳоказо деб оғзига келганини ёзиши мумкин. Бу билан бизни қўрқитмоқчи бўлмасинлар. Биз - Марказий Осиё халқлари ҳар доимгидек ўзимизни биргаликда ҳис қиламиз ва воқеалар бошқача ривожланишига йўл қўймаймиз. Улар хомтама бўлмасин. Биз уларга ҳеч қандай имкон қолдирмаймиз”, деди Бош вазир ўринбосари.\nЎзбекистон Вазирлар Маҳкамаси матбуот хизмати раҳбари Малик Қодировнинг таъкидлашича, МДҲ мамлакатлари 1992 йилда Бишкек келишувини имзолаган. Бу ҳужжатга кўра, ўша пайтда мамлакатлар ўртасида мавжуд маъмурий чегаралар давлат чегараларига айланган. Айни пайтда Ўзбекистон-Қирғизистон чегара муаммоларини ҳал қилиш устида икки томонлама комиссия иш олиб бормоқда. Чегара бўйича сиёсий ўйинлар Ўзбекистон-Қозоғистон чегарасининг Боғиз участкасида ҳам кўтарилган эди. Лекин бу масала икки томонлама келишувга асосан ҳал этилди.\nА.Қодировнинг маълум қилишича, Шоҳимардон анклави бўйича Ўзбекистонга ҳеч қандай расмий эътироз ёки даъво билдирилмаган. Бу гаплар фақат матбуот саҳифаларида пайдо бўлмоқда.